Molinero Cozar Altzariak eta Koltxoiak - Ayuntamiento de Villava / Atarrabiako Udala\nBadakigu etxeko altzariak aukeratzerakoan norberaren gustuak funtsezkoak direla. Horregatik, Molinero Cózar-en, altzari modernoak eskaintzen ditugu, baita landa-altzariak ere, hala nola altzari funtzionalak, diseinuzko altzariak eta neurrira egindako altzariak, espazioak ahalik eta gehien aprobetxatuz eta kalitatea inoiz ahaztu gabe.\nZure beharretara gehien egokitzen diren altzarien konposizioa 3Dn diseinatzen dugu: ezkontza-logela, gazte-altzariak, egongelako altzariak, pieza osagarriak, erdiko mahaiak, jantoki-mahaia, aulkiak, etab… Gure gela altzariz hornituta nola geratuko den ikus dezakegu, koloreen eta konbinazioen ideia hobea eginez.\nEtxean sofa on batekin ez bada nola erlaxa gaitezke. Horretarako, hainbat mekanismo ditugu: erlaxatzekoa, motordun irristagarriak, ohe-sofak, ateragarriak… Denek dute neurriak eta besoak aldatzeko aukera. Gaur egun, espazioa funtsezkoa denez, hondo txikiko sofak ditugu. Aukera ugari familian arratsalde on bat pasatzeko.\nAtseden hartzeko sistemetan espezialistak gara, eta hainbat motatako koltxoiak, malguki zakuratua, malguki bikonikoa, latexa eta biskolastikoa ditugu, moldagarritasun handiagoa lortuz eta atsedenaldian gorputzaren presio gutxiago eraginez. Gure dendan kanapeak, ohe-buru tapizatuak, ohe-oinarriak, somier artikulatuak, burkoak, koltxoiak eta etxeko ehunak ere aurkituko dituzu. Oso garrantzitsua da lo egiten dugun produktuaren kalitatea, ordu asko pasatzen baititugu haren gainean.\nSortzen zaizkizuen zalantza guztietarako, Miriam eta Marta zuei kasu egiteko gaude.


Kopuruei errepasoa - Hondarribia\nVictor Hugo idazleak, bere “Pirinioak” bidaia-liburuan honela deskribatu zuen Hondarribia: “urrezko herriaren ingerada, kanpandorre zorrotzarekin, atzean hedapen amaigabeko itsaso urdina duena”.\nUrte batzuk lehenago, Lehen Karlistaldian, Stendhal Hondarribian izan zen eta bere “Memories de un turiste” liburuan jasota dator bisitaldia.\nBidaiari eta idazle asko izan dira euren egunerokoetan eta gidetan Hondarribiari buruzko erreferentziak utzi dituztenak. Harresi eta jauregietan eragin arabiarrak ikusi zituzten erromantikoetatik hasi eta arrantzale-herri soila nahiz gainbehera doan hiri harresitua ikusi zuten Pio Barojaren moduko kostunbrista edo errealistetaraino. Eta hala da, ez baitu inor hotz uzten.\nEuskal kostaldean, Bidasoa ibaiaren bokalean kokatua, oso ongi komunikatuta dagoen hiria da. Aireportua du, Irungo nazioarteko tren-geltokitik 2-3 kilometro eskasera kokatuta dago eta Europa osoarekin komunikatzen duen errepide-sare ona du.\nKlima atlantikoa izanik, uda eta neguak leunak ditu. Horri hondartza eta ostalaritza eta kirol azpiegitura zoragarriak gehituta, turismorako oso hiri erakargarria egiten du. Izatez, turismoak tradizio luzea izan du XIX. mendearen amaieratik gaur egunera arte, eta hiriaren fisionomian eragin handia izan du, bizitoki-etxe eta urbanizazioez osatutako zabalgune ordenatuak sustatuz.\nEgun, nortasun ezberdinak eta nabariak dituzten hainbat auzotan sakabanatutako 16.000 biztanle baino gehiago ditu. Auzo zaharrean, marinelen auzoan eta baserriz jositako Jaizkibel mendiaren magalean biltzen da bertako lagunen aniztasuna. Udan, bere izaera dinamikoa goieneko unean dagoenean, 40.000 biztanleko kopurua gainditzen da eta, une zehatzetan, bikoiztu egiten da zifra hori. Kultur- eta kirol-jarduera anitzei, bertako ospakizun hunkigarriei eta beste edozein jardueraren kalitate bera duen proposamen gastronomikoari esker, oporretan pizgarri berrien bila dagoen bisitari gosearentzako halabeharrezko helmuga da Hondarribia.\nAdin-piramidea (2015era arte)\nBiztanleriaren bilakaera (2001-2015)\nHondarribiko biztanleriaren bilakaerari so egiten badiogu, hazkunde nabaria izan dela ikusiko dugu; 2001eko zifrari dagokionez, % 12 baino gehiago hazi da. Gainera, Gipuzkoako Lurralde Historikoarekin alderatuz, askoz handiagoa izan da hazkunde hori.\nAuzoen araberako banaketa\nGehienbat, zerbitzuen sektorean oinarrituta dago Hondarribiko ekonomia. Halere, arrantzak eta familia-nekazaritzak ere badute garrantzia hondarribiarren eguneroko bizitzan.\nItsasbazterreko arrantzarako bakarrik erabiltzen da bertako arrantza-portua, eta Gipuzkoako nagusia da, Getariakoarekin batera. Dena dela, tokiko ekonomiaren % 5 baino ez du suposatzen.\nGaur egun, turismoaren inguruan ardaztutako aukeren garapena eta eskaintza da Hondarribiko industriarik garrantzitsuena. Hiriko enpresen zati handi bat eta sortutako enpleguaren % 80 baino gehiago eskertu behar zaizkio espezializazio honi.\nBere [historia] aberatsaren ondorio ondare material eta inmaterial, garrantzitsua du Hondarribiak. Euskadin diren gotorleku gutxietako bat da, eta bisitari ugari erakartzen ditu. Harresi gehienak zutik jarraitzen dute, eta etengabe ari dira berroneratzen. Fisionomia berezia ematen diote hiriari, iragan epikoa gogoraraziz eta behinolako sasoietara garamatzaten usain, zapore eta soinuz betez bertako bazter, kalezulo eta plaza guztiak.\nAparteko ondare monumentalaz, arrantzaleen auzoaz eta hondartzaz gain, inguru natural liluragarria du Hondarribiak, bai itsasertz aldean eta bai mendi aldean. Urte osoan zehar antolatzen diren jarduera herrikoien aniztasuna da Hondarribia erakargarri egiten duten beste elementuetako bat. Eta, noski, Alardea eta Aste Santuko hotsandiko prozesioak dira hondarribiarren ondare inmaterialaren adierazpen gorena. Halaber, gainerako adierazpen kulturalak ere aipatu beharra dago, hala nola Arrantzaleen Kofradiaren kutxa entrega edo Blues Jaialdia. Halako ospakizunetan, jendez gainezka izaten da hiria.\n2017ko biztanleria [pdf]\nHondarribiko datu sozioekonomikoak [pdf]


Europako hedabide eta hizkuntza gitxituak ardatz Atlantan - bizkaie.biz\nBizkaie! 2019-04-09 08:32 Euskerea berbagai\nIñaki Zabaletak HEKA Ikerketa Taldeak 18 urtez batutako datuen barri emon dau.\nEuropan, 4.800 kazetari dabiz beharrean, lanaldi osoan, guztia hizkuntza autoktonoan egiten daben 1.070 hedabidetan. Datu horreek eta beste batzuk aurkeztu ditu Iñaki Zabaletak, Kazetaritzako katedraduna eta UPV/EHUko Europako Hizkuntza Gitxituetako Hedabideak eta Kazetaritza-ri buruzko HEKA Ikerketa Taldeko zuzendaria danak, Atlantan Hizkuntzalaritza Aplikatuko Amerikako Alkartearen (AAAL) urteko kongresuan emOndako osoko konferentzian.\nIkerketa taldeak 18 urtez batutako datuak jasoten zituan ikertzailearen berbaldiak, zehatz, Europako hamar hizkuntza gitxituotan dabizen kazetaritza eta komunikabideei buruz: euskerea, galizierea, katalana, irlanderea, gaeliko eskozierea, bretoierea, korsikerea, frisierea eta samierea (laponiera).\nZabaletak, era berean, azaldu eban hizkuntza komunidade horreek 37 miloe lagun dituela danetara, eta horreetatik 12 miloek bertako hizkuntzea erabilten dabela. HEKA taldearen ikerketen arabera, komunikabide horreen urteko bolumen ekonomikoa (diru sarreren baturea, hain zuzen, 1.219 miloe eurokoa da; horreetatik, 712 miloe euro katalanez dabizen hedabideei jagoke, eta 103 miloe euro, barriz, euskerazko hedabideei.\nIkerketen arabera, 1.070 hedabideetatik % 87k webgunea dabe eta % 75 sare sozialetan sartu dira.\nBerbaldi horretan bertan, Zabaleta irakasleak Hedabideen Garapen Indizea be aurkeztu eban, bere ikerketa taldeak egindakoa; indize horrek hizkuntza gitxituetako indar mediatikoaren mailea neurtzen dau, zenbait aldagai aztertuta.\nLehenengo aldia izan da hau, AAAL alkarteak Espainiako unibersidade bateko ordezkari bat osoko hizlari legez gonbidau dauena. HEKAko zuzendariaren esanetan, 'AAAL alkarteak egindako gonbidapena, kongresuko kideen aurrean (gehienak AEBetako eta Kanadako hizkuntzalariak) osoko hitzaldi bat emoteko, gure taldearen eta unibersidadearen beraren lanaren autormena' da. Kontuak kontu, Zabaletak nabarmendu dauenez, 'ez genduan ezelako hartu-emonik alkarte horregaz; eurek eskatu euskuen Atlantara joateko, aspalditik ebizelako gure ikerketak jarraitzen'; eta hau be gehitu dau: 'antolatzaileek adierazo euskuen berbaldia gustora jarraitu ebela'.\nErakunde entzutetsu horretan, 5.000 unibersitario baino gehiago dabiz Hizkuntzalaritzearen alderdi teorikoak aztertzen. Martian egindako kongresuan, 1.500 kide inguruk hartu eben parte.


Irekia Eusko Jaurlaritza - Gobierno Vasco :: Eusko Jaurlaritzak Nekazaritza Politika Komunaren 48 milioi euro baino gehiagoren laguntza zuzenak iragarri ditu 2017rako (Gobernu Bilera 2017-03-14)\n<img src="https://www.irekia.euskadi.eus/uploads/cover_photos/37398/original/logoconsejo.jpg" style="max-width:100%" alt="" />\nFinantzatuko dituzte, besteak beste, “praktika” berdeak aplikatzeko jarduerak, gazteak lehen sektorean sartzekoak eta ustiategi txikiak garatzekoak.\nLehen sektorea gaztetzea, lehen sektorearen lehiakortasuna indartzea eta familia nekazaritzaren eredu iraunkorra modernitzatzea dira, besteak beste, Eusko Jaurlaritzak lortu nahi dituen helburuak, eta helburu horiek Europako politikekin bat datoz.\nLaguntza eskaerak aurkezteko epea datorren apirilaren 30ean bukatuko da, eta Autonomia Erkidegoaren Erakunde Ordaintzailearen bitartez ordainduko dira, FEGA funtsaren kontura (Nekazaritza Bermatzeko Europako Funtsa)\nMartxoaren 14ko Gobernu Kontseiluan, Eusko Jaurlaritzak onartu du Nekazaritza Politika Komunaren lehen zutabean sartzen diren laguntza zuzenak 2017. ekitaldirako iragartzeko Ekonomiaren Garapeneko eta Azpiegituretako sailburu Arantxa Tapiak emandako Agindua. Laguntzen zenbatekoa 48,185 milioi eurokoa da, eta zenbateko osoa Nekazaritza Bermatzeko Europako Funtsaren (FEAGA) kontura finantzatu, eta Autonomia Erkidegoaren Erakunde Ordaintzailearen bitartez ordainduko da. Eskaerak aurkezteko epea apirilaren 30ean bukatuko da.\nErrentari eusteko laguntza hauekin, Euskadiko nekazaritza sektoreak aurrera egin ahal izango du iraunkortasun ekonomikoaren eta ingurumenekoaren bidean, hau da, exekutibo autonomoak sektorerako markatuta duen helburu nagusia lortzeko bidean, non jarduera hauek garatuko diren nagusiki: belaunaldien arteko erreleboa; gure ustiategien modernizazioa, ingurumenarekin errespetutsuak diren nekazaritza praktikekin bat etorriz; berrikuntza estrategia integralaren bultzada; nekazaritzako elikagaien industriaren garapena, ekoizpenaren sektorearen eragilea den heinean; ekoizpen ekologiko egiaztatuaren sustapena, tokiko produktuen kalitatea eta merkaturatzea lortzeko nitxo gisa; eta gastronomia eta elikadura plan baten diseinua, gure kalitateko ekoizpenei lotuta, sektorea eta tokiko kontsumitzailea uztartzeko modu gisa.\nEra berean, laguntza hauek, egungo Nekazaritza Politika Komunak babestuta, 2020a arte indarrean egongo baita, bat datoz Eusko Jaurlaritzak eta Foru Aldundiek ere gure ezaugarri berezietara eta lehentasunetara gehien egokitzen diren alderdiak kontuan har zitzaten landu zuten eta orain ere lantzen ari diren NPK ereduaren babesarekin. Eta zentzu horretan, lortu den NPK ereduak –neurri handian– ezaugarri hauek ditu: nekazari aktibo eta profesionalak balioesten ditu; izaera berdea du nabarmenki; elikagai ekologikoak eta kalitatekoak bultzatzen ditu; gazteei sektorean hasten laguntzen die; laguntza elkartuen bitartez sektorearentzako laguntza batzuk mantentzen ditu; eta Euskadiko landa inguruneko enplegua eta ongizatea ahalbidetzen du.\nForu Aldundiek kudeatzen dituzte laguntza horiek, eta Eusko Jaurlaritzako Nekazaritza, Arrantza eta Elikagaien Politikako Sailburuordetzaren erakunde ordaintzaileak gainbegiratzen eta gauzatzen ditu.\n2017ko ekitaldirako, hau da aurreikusten diren ordainketen xehakapena:\nOinarrizko ordainketa: 22,2 milioi euro\nOrdainketa berdea, klimaren eta ingurumenaren ikuspegitik onuragarriak diren nekazaritza jardueretarako (Greening): 12,3 milioi euro\nOrdainketa osagarria, nekazaritza jarduera bati ekiten dioten nekazari gazteentzat: 185.000 euro\nNekazaritza ustiategi txikietarako erregimen erraztua: 2,5 milioi euro\nLaguntza Elkartuak (nekazariak eta abeltzainak): 10,5 milioi euro\nAparteko Laguntza, behi esnearen ekoizleentzat: 500.000 euro\nLaguntza hauek eskuratzeko eskaerak Eusko Jaurlaritzako Ekonomiaren Garapeneko eta Azpiegituretako Sailaren menpeko Nekazaritza eta Abeltzaintzako zuzendariari zuzenduko zaizkio eta dagokion Eskualdeko Nekazaritza Bulegoan edo Herri Administrazioen Administrazio Prozedura Erkideari buruzko Legeak aurreikusitako edozein lekutan aurkeztuko dira. Aurkezteko epea, berriz, 2017ko apirilaren 30a arte izango da. Estatuko Administrazio Orokorrak arau bidez epea aldatuko balu, eta aldaketa Euskal Autonomia Erkidegoan derrigor aplikatu beharko balitz, Nekazaritza eta Abeltzaintzako zuzendariak Ebazpena emango luke epe berria iragartzeko.\nHalere, ezarritako epea amaitu eta ondorengo 25 egun naturaletan aurkeztutako eskabideak ere onartuko dira, baina kasu horietan, kenduta ezinbestez eta aparteko egoerengatik kasuak, laguntzen zenbatekoak ehuneko bat txikiagoak izango dira atzerapenaren egun baliodun bakoitzeko. Atzerapena 25 egun baino gehiagokoa bada, eskabidea ez da onartuko.\nEskaerak aurkezteko epea amaitu ondoren, nekazariek maiatzaren 31ra arteko epea edukiko dute lursail indibidualak edo ordainketa eskubide indibidualak gehitzeko, betiere kasuan kasuko laguntza erregimenean finkatutako baldintzak betetzen badira. Gainera, jada aitortutako nekazaritzako lursailen erabilera edo eskatutako laguntza erregimena aldatu ahal izango da, betiere eskaera bakarrean nekazaritzako beste lursailekin batera eskatu bada. Aldaketa horiek aurkeztu behar den egiaztagiri edo kontraturen batean eragina badute, horiek ere aldatu ahal izango dira.\nEskaera aurkezteko epearen azken eguna, halaber, SIGPACaren aldaketak aurkezteko azken eguna izango da, 2017ko ekitaldirako laguntzak lortzeko kontuan hartzea nahi bada.\n.@Gob_eus-k Nekazaritza Politika Komunaren 48 milioi € baino gehiagoren laguntza zuzenak iragarri ditu. #PAC https://t.co/Il0UaCvsFl\n.@Gob_eus convoca ayudas directas de la Política Agraria Común 2017, que superan los 48 M€ @nueva_PAC @osoa_euskadi https://t.co/0F8q2vJtts\n81/2016 DEKRETUA, maiatzaren 31koa, Euskal Autonomia Erkidegoko Erakunde Ordaintzailea eratzen duen Dekretua aldatzen duena.\n56/2019 DEKRETUA, apirilaren 2koa, Euskal Autonomia Erkidegoko Erakunde Ordaintzailea eratzen duen Dekretua bigarrenez aldatzen duena.\n150/2017 DEKRETUA, maiatzaren 2koa, Euskal Autonomia Erkidegoko Administrazioaren 2017. urteko aurrekontuko 9311 Programan (Europar Batasunarekiko Finantza Harremanak) diru-sarrerak lortu direla-eta, 7111 Programan (Nekazaritza eta Landa eta Itsas Garapena…\n11/2018 DEKRETUA, urtarrilaren 30ekoa, zeinen bidez gaitzen baitira 59.412.435,35 euroko kredituak 7111 Programan (Nekazaritza eta Landa eta Itsas Garapena), Euskal Autonomia Erkidegoko Administrazioaren 2018. urterako aurrekontuko 9311 Programan (Europar…


Iritzia: Paperezko salbamendua - Zarautz - Zarauzkohitza.eus\nIritzia: Paperezko salbamendua\nZarauzko hitza 2020-03-21 09:06\nSamara Velte zarauztarrak Berria egunkarirako idatzitako iritzi artikulua.\nPentsa, irakurtzen eta guzti hasi naiz». Derrigortutako etxealdiaren neurria islatu asmo zuen adiskidearen telefono bidezko deskribapenak. Gimnasioa eta tabernak itxita, luzea egiten ari zaio. Horregatik deitu dit aholku literario eske: «Etxean dauzkadan liburu gehienak eskola garaikoak dira».\nTelefonoa eskuan, gure egongelako apaletara begiratu dut; pilatzen joandako izenburu mordoa dauzkat handik so, berrogeialdiaren zain egon balira bezala. Eskainiko nizkioke batzuk, baina ezin gara elkartu. Gomendatuko nizkioke bere gustukoak izan daitezkeen tituluak, baina liburutegiak itxita daude. «Berdin du, Amazonetik eskatuko dut». Tristura sentitu dut, adiskideak hainbeste urtean erosiko duen lehen liburua ez duelako denda batean hartuko; ez duelako sumatuko Garoako atea gurutzatzerakoan sartzen zaizun antsietate apur hori, ordu erdi batean zabalduko zaizkizun aukera guztiengatik. Ez duelako jakingo zer den liburuei buelta eman, atzeko deskribapena —eta, batzuetan, barruko orriren bat— irakurtzea, zalantza egitea, liburuzainari aholku eskatzea, berriz zalantza egitea, eta badaezpada beste lauzpabosti buelta ematea, erabaki bat hartu aurretik. Liburudendatik atera eta metro batzuetara alea poltsatik ateratzea, eta kalean oinez zoazela irakurtzen hastea.\nInternet bidezko salmenta eskain dezaketen hornitzaileek badute berrogeialdia pasatzeko modua; ez, ordea, tokiko denda txiki gehienek. Salmentarik gabeko hilabete bat hilgarria izan daiteke. Birusaren beste arrisku talde bat.\nInterneten eskuratzeko moduko titulu batzuk zerrendatu dizkiot adiskideari, baina gogorarazi diot, hau guztia amaitzen denean, eta denok garagardotarako eta korrika egiteko gogoz kalera irteten garenean, gogoratu dadila nork lagundu zion berrogeialdian burua etxetik ateratzen, eta nork ordainduko duen prezioa ahanzturara itzuli orduko. Paperezko salbatzaileek.


Petri (apostolua) - Wikipedia, entziklopedia askea.\n(«San Pedro» orritik birbideratua)\nPetri (asiriera klasikoz: ܫܸܡܥܘܿܢ ܟܹ݁ܐܦ݂ܵܐ, Shemayon Keppa, arabieraz: شمعون الصفا, Shamaon Safa, hebreeraz: שמעון בר יונה Shim'on bar Yona, antzinako grezieraz: Πέτρος, Petros, latinez: Petrus; Betsaida, c. 1 - Erroma, 64 eta 68 artean) Jesusek hautatutako hamabi apostoluetako bat zen. Bere bizitzaren gainean ezagutzen duguna Itun Berrian eta Apostoluen Eginetan agertzen da. Iturri horien arabera, Galileako arrantzalea izan zen, Jesusek buru izateko papera eman ziona (Mateo 16:18; Joan 21:15–16). Elizako aurreko urteetako askok, San Ireneok kasu, apostoluen arteko nagusitasun honen alde egiten zuten.\n← baliorik ez - Evodius (en) →\n1. Aita santu\n← baliorik ez - Lino →\nBetsaida, 1 inguru\nRome (en) , 64 eta 68 artean (65/66 urte)\nwife of Saint Peter (en)\nSaint Peter’s mother-in-law (en) (amaginarreba)\napaiza, Arrantzalea eta Aita santua\nEkainaren 29 eta San Petri eta San Paulo\nJewish Christian (en)\nErromako Eliza Katoliko, Eliza Ortodoxo eta Eliza Anglikanoaren ustetan, Simon Petri santua da, eta Erroman Elizako sorrerarekin lotzen dute, nahiz eta egungo kristautasunean honen garrantzia eta Aita Santuaren nagusitasuna zehazterakoan bat ez etorri. Batzuek argudiatzen dute bere nagusitasuna ohorezkoa baino ez zela, hau da, berdinen artean burua. Batzuen irudikoz, nagusitasun hori ez zen ondorengoei igarotzekoa. Oro har, protestanteek ez diote santu titulua ematen.\nErromatar Martirologiak ekainaren 29a ezartzen du San Petri eta San Pauloren festarako, egun hori bere heriotzen urteurrena dela baieztatu gabe. Aditu batzuen ustez, San Petriren heriotzaren data 64ko urriaren 13a izan liteke. Usadio kristauan erromatar agintariek gurutzatuta hiltzera zigortu zutela iritzi dute. Usadio honen arabera, hankaz gora gurutzatu zuten San Petri, Jesus bezala ez hiltzearren. Halaber, heriotzaren tokia egungo San Petri basilikako aldare nagusian kokatzen da, usadio beraren aburuz. Artean, zeruko erresumako giltzak eskuetan zituela irudikatzen da San Petri, eta, katolikoek horretan Elizaren gaineko nagusitasuna ikusten dute.\nSakontzeko, irakurri: «Petri»\nSimon "Keipha" Ben-Yonah/Bar-Yonah, Simon Petri, Cephas edo Keipha izenekin ere ezagutzen da. Azken izen honetatik dator Sabin Aranak proposaturiko euskarazko Kepa.\nMultimedia: Saint Peter\nAzken aldaketa 20 apirila 2021(e)an, 23:13(e)tan\nOrriaren azken aldaketa: 20 apirila 2021, 23:13.


Rocka, neurri-neurrira. Deia, Noticias de Bizkaia\nGauzak mantso eta lasai egitea beharrezko duen garaiotan, Iñigo Muguruzak proiektu berria du eskuartean, Hiru Leike, Ane Odriozolarekin batera osatutako biko rock taldea\nOlatz Prat - 2018(e)ko apirilaren 1a, igandea - 12:05etan eguneratua\nApirilaren 6an du hurrengo hitzordua Hiru Leike bikoak, Donostiako Tabakaleran. URRUMARRU\nIZAN zitekeen hirukoa, edo izan zitekeen laukotea, baina ez, biko rock talde bat da Iñigo Muguruzak eskuartean duen proiektu musikal berria. Hortik izena, Hiru Leike, “bikoa da baina hiru leike”. Lurra taldean entzun genuen azkenekoz Muguruza.\n2015ean, ordea, esklerosi anizkoitza diagnostikatu ziotenean, geldialdi bat egin behar izan zuen. Kontzerturen bat edo beste eman zuten horren ostean lurtarrek eta iazko abuztuan agur esan zioten behin betiko Lurra taldeari. Gaixotasunari neurria hartu behar izan dio azken boladan irundarrak eta gauzak lasai eta mantso egin behar ditu nahitaez, baina ez zaio musika egiteko gogorik inoiz desagertu.\nDuela urte eta erdi inguru sortu zen Hiru Leike proiektua. Amnesty Internationalek Irunen errefuxiatuen egoera salatzeko kontzertu bat antolatu zuen. Hitzordu hartarako Leonard Cohenek ezagun egin zuen The Partisan abestiaren bertsio bat prestatu zuen Ane Odriozola abeslariarekin batera (Indidxabak taldeko abeslaria da Odriozola). Lehen aldiz aritu ziren elkarrekin eta Odriozolaren kantaerak piztu egin zion musikari berriro heltzeko gogoa. Baten proposamenaren eta bestearen baiezkoarekin, lanean hasi ziren.\nSei urtez gitarra akustikoarekin aritu ostean, gitarra elektrikoa berriz hartzeko beharra sentitzen zuen Muguruzak. “Distortsioa eta power soinuak sartzeko beharra sentitzen nuen. Gero ohartu naiz beti funtzionatu izan dudala modu berean: soinu garbiko talde baten atzetik, talde kañero bat eta alderantziz. Joxe Ripiau garbia, Sagarroi kañeroa, Lurra garbia, eta orain Hiru Leike, kañeroa. Nire txanponaren bi aldeak dira, itxuraz. Beharbada, egunen batean lortuko dut orekatzea”, dio Muguruzak, barrez.\nBATERIARIK GABE Ohikotasunetik urrun badago bi laguneko rock talde bat osatzea, are harrigarriagoa da bateriarik ez egotea. “Hala da bai, grabazioa pasa diedan lagunek denetarik esan didate: hau zer da bateriak kantak ikasteko karaokea? edo hau zer da, zure talde arraro horietako bat?. Baina ez gara bakarrak;behin Parisen jo genuen Bérurier Noir izeneko talde batekin. Gitarra, ahotsa eta erritmo kaxa bat soilik ziren taldea, talde itzela zen, ikuskizun handia ematen zuten, La Fura dels Baus moduko bat. Beraz, ez, ez gara bateria gabeko lehen rock taldea eta seguru asko egongo dira gehiago”. Momentuz grabatu duten kanta bakarrarekin –Ez da euria izenekoa– frogatu dute rocka egiteko ez dela bateriarik behar. Formazio arraroen frikitzat hartzen du bere burua Muguruzak: “Joxe Ripiau ere ez zen batere ohikoa, Sergio (Ordoñez) Patxukok guiroa jotzen zuen, nire anaia Jabierrek eskusoinua eta nik baxua, hori ere ez zen batere ohikoa.\nNegu Gorriak-en ere hiru hasi ginen: nire anaia Fermin, Kaki Arkarazo eta hirurok, eta erritmo kaxa bat, eta gero batu zen jende gehiago. Hemen ere berdin gerta liteke, orain bi gara baina hiru leike, edo lau leike. Osasuntsu sentitzen banaiz posible da taldea handitzen joatea, baina ikusiko dugu”.\nDozena bat kanta dituzte momentuz idatziak eta, gauzak ondo bidean, udan grabatuko dute diskoa. Normalean Muguruza bera da kantak egiten dituena, baina Odriozolak ere badu bere sormena lantzeko tartea. “Azken kantua egiteko, esaterako, Anek pasa zidan kanta bat, ahotsak grabatuta, eta horren gainean gitarrak jarri ditut nik. Oso polita gelditu da”, kontatu du Muguruzak.\nProiektu honen beste bitxikerietako bat da kanta denak 3/4ko konpasean eginak daudela. “Erronka bezala hartu dugu, gainera. Punk musikatik etorrita, konturatzen nintzen oso kanta gutxi daudela 3/4an eginak. Geureez gain, zuzenekoetan bi bertsio jotzen ditugu, horiek ere 3/4koak: The Clash taldearen Rebel Waltz eta The Stranglersen Golden Brown. 3/4ko punka aldarrikatu nahi dugu!”.\nLetrei dagokionez, Karmele Jaiok idatzi ditu kanta gehienen letrak. “Lehendik ere egin izan dut lan berarekin eta oso identifikatuta sentitzen naiz bere letrekin. Oso letra intimistak dira, oso feministak. Gizarteaz eta egunero gertatzen diren gauzez hitz egiten du, baina ikuspegi berezia ematen die”.\nGaixotasunaren ondorioz, gauzak lasai egin beharra dauka Muguruzak, baina ongi sentitzen dela dio: “Asko zaintzen ari naiz, ez dut erretzen, ez dut edaten, dieta zaintzen dut eta yoga egiten dut egunero. Esan dezaket yogak bizia salbatu didala. Nerbio sistema zentralari lotuta dagoen gaixotasuna denez, mesede handia egiten dit yogak”.\nKONTZERTU GOXOAK Esklerosiari kalte handia egiten dio estresak, horregatik, zuzenekoak hilean behin ematen hasi dira. Hiru kontzertu eskaini dituzte momentuz eta apirilaren 6an emango dute hurrengoa, Donostiako Tabakaleran. Kontzertuak ere ez dira ohikoak izango, Muguruzak aurreratu duenez: “Ez dakit gaixotasunagatik edo adinagatik den, baina kontzertu goxoak ematea da nire nahia. Talde baten emanaldia, mokadutxoa eta beste taldearena, jendeak elkarrekin goxo-goxo hitz egiteko eta egoteko topaguneak izan daitezen nahi dugu”. Garai batean parrandari eta desfaseari lotuta zetozen kontzertuak baina lehentasunak aldatu egin dira: “Gero eta gehiago baloratzen dut giro hori. Ez da oso espiritu rockeroa agian, baina hortxe gaude, beste fase batean. Eta dena esan behar bada, orduan baino zoriontsuago gara”.


Dokumentalak | akultura.com\nBrowsing articles in "Dokumentalak"\nBideo Emanaldiak, Dokumentalak, Ekimena, Euskara\nArgia Dokumentalak. Lucio.\nOtsailaren 2an, osteguna, arratsaldeko 19etan Museum Cemento Rezolan, hilabeteroko ekimena izango dugu, Argiak eskainitako dokumental paregabearekin. Ezin duzu galdu!\nAnarkista asko izan dira munduan, eta dira oraindik ere. Ugari izan dira kausaren alde lapurretan edo kontrabandoan arituak. Oso gutxi izan dira Chérekin estrategia-eztabaidan jardunak, edo Eldridge Cleaver Pantera Beltzen buruari lagundu diotenak. Bakarra izan da, horri guztiari batuta, planetako bankurik boteretsuena estu eta larri jarri zuena traveller check-en faltsutze masiboaren bitartez, egun bakar batean ere huts egin gabe bere etxegintzako lana. Lucio Urtubia, Cascantekoa (Nafarroa).\nZuzendariak: Aitor Agirre eta Jose Mari Goenaga\nOroitarria – Dokumentala Añorgan\n“Oroitarria” dokumentala, urtarrilaren 12an, arratsaldeko 19etan Museum Cemento Rezolan proiektatuko da. Bertan ikusiko dugu elkar!!\nPertsona edo gertaera gogoangarri baten oroigarri egiten den arkitektura edo eskultura lana.\nGermanen oroitarria, poliziak 1978ko Sanferminetan German hil zuten lekuan da. Botereak ahaztarazi nahi dizkigun pertsona, gertakariak eta zenbait erabaki politiko ekartzen ditu gogora.\nGertakaera itzel horiek izan zirenetik 30 urte baino gehiago pasa badira ere, oroitarri honek oraindik egun gobernatzen dutenak gogaitzen ditu.\nZuzendaria: Ruben Marcilla\nIraupena: 46 min\nBidaia Intimoak dokumentala Añorgan\nArgia Astekariari esker, hilabetero euskarazko dokumental bat proiektatuko dugu Añorgan. Tokia, Museum Cemento Rezola izango da; ordua, arratsaldeko 19ak; eta eguna, hilabete bakoitzeko lehen osteguna. Egunarekin izango dira salbuespen txikiak (urtarrilekoa ez baita errege bezperan izango), baina apuntatu hileroko lehen ostegunak gorriz, kalitatezko dokumentalak proiektatzera goaz eta!\nLehen dokumentala, Jon Maiak zuzendu duen “Bidaia Intimoak” izango da abenduaren 15ean arratsaldeko 19etan.\nEderra izango da, beraz, animatu Museora!


Juan Jose Etxabe 2.0\n[#EztabaidaNazionala] Juan Jose Etxabe 2.0\nJuan Jose Etxabe 2.0 –\nEztabaida Nazionalak utzitako gogoetak urre gorria direla iruditzen zait independentismoaren norabideaz eta zereginez hausnartu nahi duen edonorentzat. Lehena iazko irailean argitaratu zen, eta azkena iragan astean. Ekarpenak egiteko tarteak libre jarraitzen duenez, plaza honetan ideia batzuk haizatzera ausartu naiz.\nMugimendu batek egiazki eraldatzailea izan nahi badu gizarteko ahalik eta segmentu handienak ekarri behar ditu bere atzetik, hori egiteak berak berme handia ematen diolako pauso horri atzeraezina izan dadin. Inor gutxik hitz egin dezake gaur eta hemen modu irekian euskararen aurka (nahiz eta bere nahiak bestelakoak izan), nehor ezin da edonola mintzatu emakumeen eskubideen kontra (bere xedea beste bat izan arren), nekez esango dio politikari batek pentsionistei diru sarrerak murriztuko dizkiela (bere intentzioak beste norabide batetik joanagatik ere), kostata aitortuko du Euskal Herriko edozein administraziotako arduradun batek bere erabakiak “autogobernuan” atzerakadarik dakarrenik (burujabetza beharrean “burugabetza” indartu arren). Hori hamaika eragilek egindako lan eskergari esker izan da, hamarkadetan zehar egindako inurri lanaren ondorioz herri sektore zabaletan iritzi edo posizio batzuk sakonki errotu direlako.\nFuntzionamolde honek tenpo batzuk exijitzen ditu. Kontua ez baita norbere gorringotik lelo batzuetan gotortu, eta ondoren herri sektore zabalak konbentzitzea lortuko ez duen bide batean katramilatzea. Poliki baina martxan, emeki baino sendo, pauso errealak ematea posible bilakatzen duten indar metaketa handienak ahalbidetzea da afera.\nHori horrela izanda, bada tenpo horiekin ezkontzen ez den auzi bat, elefantea egongelan: auzi klimatikoa.\nKlima krisiari dagokionez aspaldi utzi genion amildegiaren ertzean egotetik amiltzera. Aurreikuspen baikorrenek ere negargurea ematen dute.\nKapitalismo berdeak ez dio erantzunik emango berak sortutako arazoari; beste material batzuekin, baina ekoizpen maila mantendu edo handitzeko anbizioz jokatzen baitu. Klima aldaketari buelta emateko bidea deshazkundetik pasako da, eta bi modutan eman daiteke egoera hori: modu antolatuan, edo naturak bere modura eskuratuta.\nNorberak bere eguneroko bizitzan naturarekiko errespetuz har ditzakeen neurriak oso garrantzitsuak dira; kolektiboki hartzen direnak inportantzia handia dute; baina gakoa botere guneetatik hartzen diren erabakietan dago, eta klima larrialdiari merezi duen tamainako erantzuna emateko boterea eskuratu behar da. Liberalismoaren eta ultraeskuinaren artean balantzan dabilen Europan, geroz eta zailagoa izango da klima aldaketaren aurkako neurri sakonak hartu nahi dituztenentzat horretarako agertokiak sortzea.\nEuskal Herriak independentzia bihar eskuratuta ere dependentzia energetiko latza genuke, %95ekoa. Euskal herritarron kontsumo maila aintzat hartuta bi Euskal Herri eta erdi behar genituzke (1.5 hori noren bizkar dago?). Esperientzia emankor ugari daudela aitortuta, aurrekari batzuk ez dira kriskitinak jotzeko modukoak: erronka ekologikoa erraldoia izanagatik horren baitako neurri txiki bat ezartzeak matxinada erreakzionario bat eragin zuen Gipuzkoan (atez-atekoari, in memoriam).\nEuskal Herria eszenatoki berri batera eramateko potentziala daukaten mugimenduek ba al dute pedagogia egiteko astirik gai honen inguruan? Ze denbora tarte gelditzen da aldamenekoa konbentzitzen aritzeko, egoerak atzera bueltarik ez daukala aitortu aurretik?\nJuan Jose Etxabek 60ko hamarkada bueltan esan zuen bazekiela 200 urteren buruan klase borroka egongo zela, baina ez zekiela Euskal Herria non egongo zen. Esaldi hori birformulatu daiteke: independentiston arteko ika-mikak ika-mika… “200” urte barru izango al da, ez Euskal Herririk, baizik eta gizateriarentzako gutxieneko bizi baldintzarik, zentzu biologikoenean?\nEgunero irensten dugun informazio jasa tarteko, ez da samurra izaten ezberdintzea zer den gari eta zer lasto. Baina afera honen inguruan adostasuna geroz eta handiagoa da, eta datuak geroz eta larriagoak.\nGalgak gutxi ez izan arren Euskal Herriaren markoaren baitan existitzen diren indar harremanak aproposagoak dira emantzipaziorako, Espainian eta Frantzian ezin baita. Gaur eta hemen errepublikazale izateko modu pragmatiko bakarra independentista izatea den gisan, bizitza duinagoak izateko burujabetza behar dugun antzera, euskara biziko bada estatu bat behar duen moduan… Maiatzaren 1aren biharamun honetan geroz eta ozenago zabaldu beharreko mezua da auzi ekologikoak planteatzen digun partida jokatzeko joko zelai aproposena Euskal Errepublika bat dela.\nOzenago, eta azkarrago. Eztabaidak eztabaida, kontu honi bueltarik ematen ez bazaio “200” urte barru ez baita izango ez Euskal Herririk, ez Frantziarik eta ez Espainiarik.\nJuan Jose Etxabe 2.0 Juan Jose Etxabe 2.0\naldaketa klimatikoa, borroka ekologikoa, burujabetza, ekologismoa, ekologista, euskal errepublika, Eztabaida nazionala, independentzia, Juan Jose Etxabe 2.0, krisi klimatikoa\nEuskararen aldeko defentsa, eskuin-muturraren aurka


Irudietan: Denetariko iritziak sortu ditu azokaren kokagune berriak - Orio - Karkara.eus\nIrudietan: Denetariko iritziak sortu ditu azokaren kokagune berriak\nKarkara 2019-10-17 11:30\nBezeroak gustura dira azokaren kokaleku berriarekin.\nGaur, kokagune berria estreinatu du Orioko ostegunetako azokak. Plazako obrak direla-eta, aurrerantzean Karela Kiroldegiaren aurrean jarriko dute merkatua, eta kokagune aldaketak denetariko erreakzioak sortu ditu erabiltzaileen artean. Oro har, bezeroak gustura dira gune berriarekin, baina bertan postua jartzen duten merkatariek zalantzak dituzte.\nBatzuk uste dute, herriaren erdigunea kokaleku egokiagoa dela azoka jartzeko. "Goizean zehar herritar asko pasatzen da plazatik, eta azoka dagoela ikusten dutenean, bueltatxoa ematera animatzen dira. Hona etorriko direnak berriz, espresuki azokara datozenak izango dira, betiko bezeroak". Beste zenbait merkatarirentzat ordea, "ohitura kontua" da. "Plazako obrak luzatu egingo dira, eta uste dut, pixkanaka ostegunetan inguru honetara etortzeko ohitura hartuko dutela herritarrek".


Olentzero & Co. ikuskizunerako sarrerak agortzen dabiltza - Debagoiena - Goiena.eus\nOlentzero & Co. ikuskizunerako sarrerak agortzen dabiltza\nUbane Madera 2010-11-11 09:49\nAbenduaren 11n eta 12an (17:00), Amaia Udal Antzokian egingo dute Olentzero & Co. pop-rock musikalaren estreinaldia eta dagoeneko sarrerak agortzen hasita dira. Hori horrela, erabaki dute hirugarren emanaldi bat ere egingo dutela Arrasaten, abenduaren 11n bertan, 19:30ean.\nIkuskizun horretarako sarrerak erosteko promozio bereziak daude: batetik, Goiena Klubeko kideek 15 eurotan beharrean 10 eurotan eskuratu ahal izango dute sarrera; eta bestetik, Eroskin jostailu bat erosita ere 10 euro da sarreraren prezioa. Sarrerak www.kutxa.net-en eskura daitezke.\nEstreinaldirako sarrerak erosten dituenak gainera, Lurraldebus autobusarekin Debagoieneko edozein herritatik Arrasateko estreinaldira doan joateko aukera izango du. Txartel horretan zehaztutako ordutegian hartu beharko da autobusa Arrasatera etortzeko. Itzulera ordutegia, berriz, librea izango da eta 25 minuturo izango da zerbitzua. Txartelak Debagoieneko musika eskola guztietan egongo dira.\nOihan Vega 'Olentzero & Co!' musikaleko zuzendariak eta Txemi Etxebarria musika zuzendariak, musikala lan eta esfortzu handiarekin eta dedikazioz egindako lana dela adierazi dute eta euskal musikal moderno eta apurtzailea dela gaineratu dute; musika erritmo biziak dituela eta pop-rock estiloan oinarritzen dela. Gainera, taula gaineko diziplina guztiak bilduko dituela ere azaldu dute.


barren.eus - Harrobiarekin egiten duten lana bistaratuko dute Gojko Vucinic txapelketan lehiatuko diren bederatzi eskubaloi taldeek\nAurreko urteetan bezala, Gipuzkoa, Bizkaia, Nafarroa eta Kantabriako eskubaloi taldeetako eskubaloi jokalari gazteak lehiatuko dira irailaren 3tik 5era Elgoibarren jokatuko den txapelketan.\nAurtengo ekitaldia berezia izango da Sanlo kirol taldeko kideentzat, eta halaxe adierazi zuten txapelketaren aurkezpenean. "Aurtengoa berezia da guztiontzat, ez baitugu Gojko Vucinic txapelketako aholkularietako bat gure artean izango, beti harrobia landu eta eskubaloia sustatzeko lanean aritzen zena". Hain zuzen horixe da txapelketa hau antolatzearen helburua, jokalari gaztetxoak lehian jartzea eskubaloi taldeetan egiten ari diren harrobiko lana ezagutzera emateko. Sanloko arduradunek zehaztu moduan, Txapelketa honen sustatzaileetako bat izan zen Vucinic, eta, horregatik, klubak txapelketa bere izenean berrizendatzeko erabakia hartu du, eta hemendik aurrera Gojko Vucinic Elgoibar Hiribilduko kadete txapelketa izena izango du.\nAurten bederatzi talde lehiatuko dira, Olaizaga kiroldegiko kantxan neskak eta IMHko kiroldegian mutilak.\nHauek dira parte hartuko duten klubak:\nZARAUTZ KIROL TALDEA (ZARAUTZ) - Neskak eta mutilak.\nEIBAR ESKUBALOIA (EIBAR) - Neskak eta mutilak.\nSANLO (ELGOIBAR) - Neskak eta mutilak.\nPULPO ESKUBALOI KLUBA (ZUMAIA) - Neskak eta mutilak.\nEREINTZA (ERRENTERIA) - Neskak eta mutilak.\nERROTABERRI ESKUBALOIA (ERMUA) – Neskak\nUROLA ESKUBALOIA (ZUMARRAGA) – Mutilak\nANAITASUNA (IRUÑA) - Neskak eta mutilak.\nEL PENDO BALONMANO CAMARGO (CANTABRIA) - Neskak eta mutilak.\nTxapelketa barikuan, irailaren 3an, hasiko da. Lehen partidak 18:30ean eta 20:00etan jokatuko dituzte, eta zapatuan goizez, 9:00etan, 11:00etan eta 12:30ean, zein arratsaldez, 16:00etan, 17:30ean eta 19:00etan. Domekan, hilak 5, hirugarren eta laugarren postuak erabakitzeko neurketak jokatuko dituzte, 9:00etan eta 10:15ean, eta finalak 11:30ean eta 12:45ean jokatuko dituzte, Olaizagan. Ordutegi berarekin jokatuko dituzte 5. eta 8. postuak erabaitzeko partidak, baina IMHn. Partida guztiak amaitutakoan, sariak banatuko zaizkie parte-hartzaile guztiei, Olaizaga kiroldegian.\n• Alcorta eta Gaurve taldeen denboraldiko lehen partida\nSanloko senior mailako talde nagusiek joan den zapatuan, abuztuaren 28an, jokatu zituzten denboraldiko lehen partidak, harmailetan zaleak zirela, aspaldiko partez. Aforo erdiarekin jokatu baitzen Sanlok antolatutako txapelketa. Alcorta Forging Group gizonezkoen taldea kantxaratu zen lehenik, Hendaiaren aurka jokatzeko. Lapurtarrek irabazi zuten neurketa, 18-22ko emaitzarekin.\nOndoren, Hiruko Txapelketa jokatu zuten senior emakumezkoen hiru taldek: Gaurve Asesores Elgoibar etxeko taldeak, Easygas Berangok eta Lauko Ermuko Errotaberrik. Orduerdiko iraupena izan zuen neurketa bakoitzak. Gaurvek eta Berangok jokatu zuten lehen partidan 15-9 irabazi zuten elgoibartarrek. Bizkaitarren arteko norgehiagokan, 10-19 irabazi zion Ermuko taldeak Berangokoari. Azken neurketan 9-12 galdu zuen Gaurvek Laukoren aurka.


Borondatezko bide partekatuaz | Enbata\nHarrera / Artikuluak / Iritzia / Ikus Puntuak / Borondatezko bide partekatuaz\n« Franchir l’Euphrate\nQu’aux 1000 GPII répondent 1000 Alternatiba »\nBorondatezko bide partekatuaz\nAndde Sainte-Marie(E)K EGINA | Argitaratua: 2016/10/25\nNola bateratu ingurumenaren antolatzea eta zaintzea ?\nIpar Euskal herrian parke natural baten sortzeko xedea bere egin du Akitaniako kontseiluak, Eskualdeak dauzkan eskumenek ahalmen hori emaiten baitiote. Euskal Herriko elkargoaren sortzeak egitasmoaren kudeantza alda dezake. Bi erakundeen arteko erantzukizun partekatua beharrezkoa da.\nEuskal Herrian betidanik laborantza, artzaingoa eta oihaneko ekonomia bizirik atxikitzeko gogo fermua izan da. Gisa hortan moldatu dira bazterrak eta ingurumena, herriak biziarazi dira eta aberastasun naturalak zaindu.\nEzin uka haatik, euskal mendiguneak azken urte hauetan ezagutzen dituela hainbat aldaketa eta mutazio, bere biziraupena eta beharrezko garapena lanjerean emaiten dituztenak.\n2003an Garapen kontseiluak lehen azterketa bat burutu zuen gomendatuz euskal mendialdearen garapenerako xarta bat. Xarta hura 2007an sakondua eta idatzia izan zen, berehun bat tokiko aktore ezberdinek adosturik. Zazpi norabide edo helburu definitu zituen mendigunearen garapen iraunkorra eta partekatua segurtatzeko.\nNorabide eta helburuen artean, azpimarratzekoak dira bortuko artzaingoaren sustengua, oihanaren betebehar ekonomikoa indartzea, mendigunearen kultur eta ingurumen ondarea zaintzea edo mendi turismo sustengarri eta iraunkor bat antolatzea bezalako asmoak.\nEuropar Leader programak ahalbidetu zuen, Euskal Herriko Hautetsien kontseiluaren agindupean, martxan emaitea plangintza guzia 2007 eta 2013 urteen artean. 2013 urte bukaeran, Irati mendian burutu topaketa batean, plangintza horren eta abiatutako lanen bilan bat egina izan zen.\nErran daiteke proiektu ezberdinen dinamikatik haratago, Leader programa horrek ahalbidetu duela sakoneko elkarrizketa bat eta ondorioz erreflexio kolektibo eta partekatu bat Iparraldeko mendigunean kokatzen diren hautetsi, sozioprofesional eta hainbat aktibitate sektoreetako eragileen artean.\nDinamika sortu berri horrek bere segida aski naturala aurkitu zuen ondorioz 2014/2020 Lurralde kontratuan, euskal mendigune proiektuaren izenburupean. Ekimenak bihurgune berri eta azkarrago bat hartzen zuen, nun mendigune lurraldeen ekonomikoki suspertzeko xedea, herrietako biziaren indartzea, euskal mendialdearen aldeko sentsibilizatzeak eta mendiz bestaldeko Nafarroarekilako harremanak azkartzea, deplauki azpimarratuak ziren.\nDenbora berean, tokiko hautetsiek lan ildo horien hobeki burutzeko, gobernantza indartsuago bat aldarrikatzen hasi ziren. Alabainan anbizioak parean ahalmenak behar eta eskatzen zituen. Euskal mendigunearen ahotsa antolatu behar zen ainitzez ozenkiago eta hobeki, bereziki partaide instituzionaleri begira.\nNorabide hortan, lehen ikertze lan batek aztertu zituen hainbat gobernantza molde arras ezberdin (elkarte soil, sindikatu mixto edo eskualde parke natural…).\nOroren buru, Gidaritza batzordeak (Comité de pilotage delakoak) eskualde parke natural (EPN) modeloa aukeratu zuen, pentsatuz pertinenteagoa eta anbizio haundiena islatzen zuela.\nOndoko urratsean mendiguneko hautetsiek aho batez dei egin zioten Akitaniako kontseiluari, hau delarik EPN konpetentzia obratzeko erreferente politikoa.\n2015ko urrian Eskualde kontseiluko lehendakariak ontzat eman zuen EPNa desmartxari ahalbidetze prozesua abiatzea.\n2016an, gidaritza batzordea egitasmoa barnetik lantzen hasi da.\nEPN proiektuak ahalbidetu lezake\negiazko lurralde proiektu bat\noinarritzea Ipar Euskal Herriko\nlurralde ezberdinen arteko\neta urbano gunearen\nBainan gauza jakina da memento berdinean Ipar Euskal Herriaren antolakuntzari eta gobernantzari buruzko funtsezko aldaketa ere adosten eta sakontzen hasi dela.\nEuskal Herri Elkargo bakarrak segurtatuko ote ditu mendigunearen erronka espezifikoak ? Mendiguneari eta orohar hunen iguruko laborantzaren eta ekonomiaren konpetentzia eskutan hartuko ote ditu EH Elkargoak?\nErantzunak epe laburrean jakinak izanen dira.\nBetiere EPN proiektu baten egiteko posibilitatea aintzina eramaiteak ahalbidetu lezake egiazko lurralde proiektu bat oinarritzea Ipar Euskal Herriko lurralde ezberdinen arteko elkartasun arloan, mendigunearen eta urbano gunearen lehentasunak orekatuz.\nBestalde, EH Elkargo berrian zer bilakatuko dira hain beharrezkoak diren mendi sindikatuak ? NOTRe legeak ez ditu inpaktatzen, bainan ezin dira Elkargo bakar hortan ordezkatuak izan.\nHainbat funtsezko galdereri erantzunak ekarri beharko zaizkie, epe laburrean gainera. EPNaren konpetentzia Eskualde kontseiluaren esku bada ere, koherentzia osoz Ipar Euskal Herriaren kasuan eta proiektu honi dagokionez, gobernantza partekatu edo konpartitua litaike molderik eraginkorrena geroari begira.\nDesafioa ez da ttipia eta erronka arras interesgarria izanen da edozoin gisaz. Ariketa politiko berritzailea, zoinek eskatuko duen ere agian lehen aldikotz kolaborazio eta sukalde lan segitua sortu berri den Akitania Berria eta sortzear den Euskal Herri Elkargoaren artean.\nBorondatezko bide partekatu baten lehen premiazko urratsak.


Katalogoa: Holtop Rooftop paketatutako aire girotua\nHoltop teilatuan ontziratutako aire egokitua tamaina ertaineko AC ekipamendua da, klimatizazio funtzioak (hozte, berogailua eta aire aireztapena etab.) Konbinatzen dituena. Konpresorea, lurrungailua, kondentsadorea, balbulak eta abar osagai guztiak ditu unitate bakarrean. Holtop teilatuan ontziratutako aire girotua teilatu bizkarrean instalatu ohi da aplikazio komertzialetan.\nEkologikoa: R410A hozgarri ekologikoa, hozgarri injekzio bolumen txikiagoa.\nEgonkorra eta fidagarria: Konpresorea beroarekiko erresistentzia duten materialez, ordezko piezak mundu mailako marketatik inportatuta dago, egitura sendoa eta errendimendu fidagarria da.\nPaketatutako eta diseinu trinkoa: Barruko unitatearekin eta kanpoko unitatearekin integratuta, proiektuaren inbertsioa murrizteko, instalazio epea laburtzeko, instalazio espazioa aurrezteko eta eguneroko funtzionamenduan mantentze erraza.\n1. Sistema sinplifikatu, inbertsio txikiagoa:\nHoltop teilatuan ontziratutako aire girotuak ez du ur hotzik eta ez hozteko sistemarik eskatzen, sistema horrek zirkulazio ponpa, hozte dorrea eta beste ekipamendu garrantzitsuen kostua aurreztu dezake eta, beraz, AHT sistemaren inbertsio eta mantentze kostu osoa murriztuko du neurri handi batean. .\n2. Diseinu trinkoa, instalazio erraza eta malgua, aztarna txikia\nErabiltzaileak instalazioan duen baldintza guztiz kontuan hartzen da. Unitatea diseinu trinkoaren kontzeptua da. Barruko unitatearekin eta kanpoko kondentsadoreekin integratzen da; beraz, hozgarri-hodien konexio eta soldadurako lanpostu osagarririk egon ez dadin. Seguru eta erraza da entregatzeko eta instalatzeko.\nHoltop teilatuan ontziratutako aire girotua lurrean edo teilatuan bizkarrean jar daiteke, behar ez den makina gelarik edo paketearen unitatea gordetzeko barruko tokirik.\nEnergia kableatzeko, kontroleko kableatzeko eta kanalizaziorako lan batzuk besterik ez dira behar sistema funtzionatu aurretik\n3. Korrosioaren erresistentzia, eguraldi baldintza bikainak klimatizatzea\nUnitatearen egiturazko osagaiak korrosioaren aurkako hautsez estalita daude. Erresistentzia handiko isolamendu termikoko egitura, azal bikoitzeko PU sandwich panela eta eguraldiaren aurkako egituraren diseinua bereziki kanpoko instalazioetarako. Horiek guztiak klima-baldintzetara egokitzea bikaina da arlo desberdinetan.\n4. Tenperatura zabalaren funtzionamendua\nHozteko modua inguruneko tenperaturarekin lan egiteko gai da 43 ° C arte, eta 15 ° C baino ez dagoenean ere erabil daiteke, zenbait aplikaziotan hozteko eskaera berezia asetzeko. Berokuntza eskuragarri dago nahiz eta kanpoko tenperatura -10 ° C-ra iritsi.\n5. Proiektuaren pertsonalizazioa\nHoltop teilatuan ontziratutako aire girotuaren zehaztapenak eta atal funtzionalak proiektu zehatzen arabera diseinatu eta fabrikatu litezke. Adibidez, kanpoko presio handia dago distantzia luzeko hoditeria aireztatzeko, izkinako gela bakoitzari aire nahikoa bermatzeko; aukerako atalak hornitu litezke bezeroaren eskakizunak asetzeko eta barruko klima egoera ezin hobea sortzeko.\nAurreko: Gela bakarreko horman muntatutako kanalik gabeko bero energia berreskuratzeko haizagailua\nHurrengoa: Holtop Moduluzko Aire Hoztutako Hozte Bero Ponparekin\nAire girotuaren unitate hornitzailea\nTeilatupeko aire girotuaren hornitzaile komertziala\nRack Doitasuneko Aire Girotua (Link-Cloud S. ...\nLerro zehatzeko aire girotua (Link-Thunder ...\nGelako Doitasun Aire girotua (Link-Wind Se ...


Hemeretzi lagun hil dituzte Muqdishoko auzitegi baten aurkako erasoan - GARA\nHemeretzi lagun hil dituzte Muqdishoko auzitegi baten aurkako erasoan\nGutxienez 19 lagun hil dituzte, eta beste horrenbeste zauritu, Muqdisho Somaliako hiriburuko auzitegi baten aurka Al Xabab erakunde islamistako talde armatu batek atzo egindako erasoan.\nGARA | MUQDISHO\nAli Dini Poliziaren eledunak nazioarteko berri agentziei esandakoaren arabera, bi bonba-auto erabili dituzte erasorako eta hildakoen kopurua handitu egin daiteke, zauritutako lagun asko oso larri baitaude. Aidid Ilka Hanaf Somaliako Auzitegi Goreneko presidentea ere zauritutakoen artean dago.\nAl Xabab milizia islamistak hartu du bere gain erasoa sare sozial batean argitaratutako mezu batean. �Erregimen apostataren aurkako eraso ausartak� egin dituztela diote Twitterren.\nGobernuak, berriz, atzo hiriburuan egindako erasoa �terroristen etsipenaren seinale� bat besterik ez dela uste du, Hasan Xeikh Mohamud Somaliako presidenteak egin zituen adierazpenen arabera. Berak deritzo Al Xabab taldea gainbeheran dagoela herrialde osoan, eta horregatik erabaki duela tankera horretako atentatuak egitea.\n�Aurrera egiten ari gara, baina Somaliaren etsaiak bidean oztopoak jartzen saiatuko dira. Terroristek jakin behar dute Somalia aurrera egiten ari dela, eta horrela jarraituko duela, eta ez dutela lortuko herrialde baketsu bat lortzeko bidetik gu aldentzea�, adierazi zuen Mohamud presidenteak. Bere Gobernuko beste kide batzuek ere ildo bereko adierazpenak egin zituzten.\n�Ondo armatutako zazpi gizon iritsi ziren auzitegira -esplikatu zuen Aden Sabdou lekukoak-. Gobernuaren uniformeak jantzita zituzten. Une horretan bertan bonba-auto batek eztanda egin du auzitegiko sarreran�, jakinarazi zuen auzitegiaren ondoan dagoen Alkatetzan lan egiten duen herritarrak. Lehen eztandaren ondoren hasi ziren tiroka zazpi gizon armatu horiek, bertsio horren arabera. �Ez dakit zenbat hildako egongo zen�, esan du Husein Ali auzitegiko langileak.\nSomaliako segurtasun indarrak bertaratu ziren orduan. Lekua inguratu ondoren, bi aldeen arteko tiroketa hasi zen. Une horretan egin zuen eztanda bigarren bonba-autoak.\nKaosa izugarria zen. Lurrean etzanda geratutakoen artean uniformedunak ere bazeuden, baina une horretan ez zegoen jakiterik nortzuk ziren erasotzaile eta nortzuk segurtasun indarretako kide.\nHandik ordu batzuetara, beste leherketa bat. Ikaragarria, gainera. Somaliako Inteligentzia Zerbitzuen egoitzaren aurkako erasoa izan zen.\nHiriburuko aireportutik gertu dagoen eremu batean izan zen eraso berria. Lekukoen esanetan, leherketa gertatu zen momentuan Turkiako eta Afrikako Batasuneko ibilgailuak pasatzen ari ziren egoitzaren ondotik.\n�Biktimak nortzuk diren argitzen eta erasoaren jomugari buruzko ikerketarekin ari gara oraindik�, jakinarazi zion Reuters agentziari Qadar Ali poliziakideak.\nBritainia Handiak hilaren 5ean jakinarazi zuen Muqdishon eraso bat egiteko prestakuntza lanak oso aurreratuta zituztela �terroristek�.\nMuqdisho hiriburuaren jabe izan zen Al Xabab talde islamista 2009tik 2011ra, baina Afrikako Batasunak bidalitako tropek herrialdeko hiri garrantzitsuenetatik ihes egitera behartu ditu miliziano islamistak\nOrain egun batzuk Al Xabab taldeak Dahabshiil bankuaren egoitza nagusiaren aurkako eraso bat egin zuen. Martxoan, berriz, segurtasun indarretako buru baten aurkako erasoa egin zuen bonba auto batekin: 10 hildako


Wikiloc - ibilbideak PR-BI 145 Ispaster - Kortazar, País Vasco (España)- GPS track\nPR-BI 145 Ispaster\nurkiolalea Eskubide guztiak gordeak\nBisitak 132, kokapena 8\nIspasterko Elexaldetik abiatzen den ibilbide zirkular honek zenbait leku interesgarri biltzen ditu bidean: XV. mendeko San Miguel eliza; Ispasterko Udaletxea; XVI. mendeko Aixpe Aurrekoa baserri gotikoa, eskualdeko baserrien egitura historikoaren eredu zaharrena dena; 1.500 urteko Santiago baseliza; XV. mendeko San Martin baseliza eta 1.700 urteko Arana Jauregia, besteak beste.\n1. Eliza aurreko plazatik pilotalekuruntz abiatzen da bidea, Kortazar auzoko landa bidetik gora, aparkalekua eskuinean utziz. Metro batzuk aurrera egin ondoren, ezkerretara erdi erorita dagoen baserri bat eta asfaltatutako bidea utziz, gora doan lurrezko pista bat hartu behar da, hartxintxarrezko bidexka bat aurkitu are. Puntu horretan ezkerretara hartu behar da, eta gorako bidea jarraitu, pinudien artean. Eukaliptoak hasten diren tokian, ezkerrean bidexka bat ikusi daiteke, gorriz eta zuriz margotua, GR BI-123aren (Bizkaiko Bira) adieragarri. Eukalipto, pinudi, artadi eta gaztainadi artean doan bidexka hori hartu eta Zatika adierazten duen seinaletika jarraitu behar da, auzo horretara heldu arte.\n2. Zatika auzora heltzean baserriak ezkerraldean uzten ditu bideak eta beherantz doan zementuzko bidetik igarotzen da, soro eta fruiudun zuhaitzen artean, bitartean Lekeitioko badiaren ikuspegiaz gozatu daitekeelarik. Lekeitio-Gernika errepidera heltzean, hura zeharkatu eta Artikara eta Kurtxiagara doan asfaltozko bidetik jarraitzen du ibilbideak.\n3. Agarre baserriaren aurrean dagoen bidegurutzera heltzean, GR BI-38.1aren lotunera, zuzen jarraitu behar da, gorantz, ezkerretar abi haritz handi utziz, eta eskuinean dagoen lurrezko pista hartuz. Aurrerago bi biderekin egiten du topo, eta beherantz doan eskuineko bidetik jarraitzen du ibilbideak, Arrakisen sartuz. Gorriz eta horiz margoturiko markei jarraituz, hainbat hesi zeharkatzen dira, pinu, arte eta gaztainondo artean. Bidegurutze batera heltzean ezkerreko pista hartu behar da, eta gutxira Lekeitio-Gernika errepidera heltzen da.\n4. Errepide horretan Gernikako noranzkoan eskuinera jaitsi eta Txumategi baserrira doan landa errepidea hartu behar da, ondoren ezkerretara Axpe baserria atzean utziz. Baserri horren parean ezkerretara hartuko dugu eta aurrerago Legortza nekazal-turismoko baserria pasatu ondoren eskuinera doan bidetik jarraituko dugu, Ispaster erdialderantz, ibilbideari amaiera emanez.\nKaixo, zure lagunak ibilbide interesgarri hau topatu du PR-BI 145 Ispaster https://eu.wikiloc.com/ibilbide-senderismo/pr-bi-145-ispaster-22247624 Ondo izan, Wikiloc - Munduko GPS ibilbide eta interesguneak\nIbilbied hau urkiolalea(r)ekin egin nuen\nEsan urkiolalea(e)ri ibilbide honetan bidelagun bezala artzeko\nJarraitu urkiolalea eta ezagutu ibilbide berriak!


Fabrikazio aurreraturako lotura-teknologiak aztergai IK4-k\n2018/11/20 |<img src="http://www.ik4.es/upload/noticias/img/n_20_11_2018_re.jpg" data-link="" /> Metalaren eta karbono-zuntzaren arteko lotura, erresistentzia handiko altzairuak torlojutze bidez mihiztatzea, itsasgarrien ordez lotura kimikoa erabiltzea zenbait materialetan..., horra "Lotura-teknologiak fabrikazio aurreratuaren aroan" jardunaldian jorratu ziren gaietako batzuk. Azaroaren 8an egin zen topaketa, IK4 Aliantza Teknologikoak antolatua.\nAliantzako partaide den Gaiker-en instalazioetan izan zen jardunaldia, espezializatua, eta 72 partaide izan zituen; besteak beste, fabrikazio aurreratuaren alorrean esperientzia zabala duten konpainia ugari.\nAernnova multinazionalak inauguratu zuen saioa, eta honi buruzko azalpena egin: nola laguntzen duten metalaren eta karbono-zuntzaren lotura hibridoek egitura aeronautiko eraginkorragoak eraikitzen, aerodinamikari edo fabrikazio-kostuak murrizteari dagokienez, besteak beste.\nKonpainia aeroespazial horren ondoren, aliantzako zenbait teknologia-zentroren txanda iritsi zen. Azterlan-eko ordezkaria gai honetaz jardun zen: zein diren kontuan izan beharreko faktore nagusiak errendimendu-maila handiko altzairuak torlojutzeko prozesuan hausturarik izan ez dadin. Materialen osotasun metalurgikoa eta mekanikoa ziurtatzea eta torlojuak estutzeko prozesua kontrolatzea dira, besteak beste, faktore nagusiak.\nGaiker-eko ordezkariak, berriz, itsasgarrien ordezko soluzio bat aurkeztu zuen zenbait material elkarri lotzeko: lotura kimikoa. Materialak masiboki formulatzeko eta haiei gehigarriak nahasteko aukera ematen duen metodo horren bidez, saihestu egiten dira itsasgarriak erabiltzearen desabantailak (lotu behar diren azalak prestatzea, edo lotura perfektua izan dadin hainbat denbora itxaron beharra).\nLortek-ekoak, bestalde, marruskadura-agitazio bidezko soldaduraren alorrean (FSW, ingelesez) aluminio-aleazioetarako egin diren azken aurrerapenak eta garapenak aurkeztu zituen; besteak beste, auto elektrikoen zenbait piezatarako erabil daiteke soldadura-mota hori, edo hegazkinen fuselaje-sekzioetarako.\nTekniker-eko ordezkariak, berriz, material disimilarrak lotzeko laser teknologia erabiltzeak dakartzan abantailak aipatu zituen, eta lotura termikoko beste metodo batzuen alternatiba gisa aurkeztu zuen, malgutasun eta doitasun handia eskaintzen omen dituelako, beste zenbait propietatez gain.\nAzkenik, mahai-inguru bat egin zen, non hizlariekin eztabaidatzeko eta galderak egiteko aukera izan zuten jardunaldian izan zirenek.


Ingeniaritza elektronikoaren aitzindari baten istorioa: Bob Widlar | Hatza.eus. Zientzia eta bere historia.\nHasiera Zientzia eta teknologia Ingeniaritza Ingeniaritza elektronikoaren aitzindari baten istorioa: Bob Widlar\nIngeniaritza elektronikoaren aitzindari baten istorioa: Bob Widlar\nBob bere Widlarizatzailearekin zirkuitu digitalei duen amodioa erakusten\nGaur egungo aurrerapen zientifiko eta teknologikoak sinestezinak dira. Hala ere, askotan aurrerapen hauek ez dira komunikabide edo hedabide orokorretan agertzen eta adar berean jarduten duen jendeari interesatzen zaizkio soilik. Albisteetan agertzen direnean, talde-lorpen bezala agertzen dira, eta nahiz eta horrela izan, honekin arrakastaren pertsonifikazioa galtzen da, ikertzailea taldean disolbatzen du eta horrela jendearen enpatia ere disolbatzen da. Horregatik zaila da jendeak azken 50 urteetariko zientzialari do nabarmendutako ingeniaria bat aipatzea. Steve Jobs? Ez iezadazue adarra jo… Hutsune hori betetzeko dator artikulu hau. Zuekin: Robert John Widlar, aka Bob Widlar.\nBob Wildar 1937ko azaroaren 30ean jaio zen. Berehala irratiak eta auzotarren telebistak konponduz elektronika ulertzeko ahalmen sinestezina erakutsi zuen. Egonezin hau ez zetorkion probidentzia jainkotiarrak emanda. Walter-ek, bere aitak, William Shockley-erako, efektu transistoreko aurkitzailearentzat, lan egin zuen, eta irratimaiztasun-zirkuituetako aitzindaria izan zen. Bere gurasoek irrati bidez monitorizatutako lehen haurra izan zen Bob segur aski. Bob-en haurtzaroan zehar bere aita AEBetako badietan Alemaniako U-Bootsak antzematen aritu zen eta AEB Navy-ko onarpena jaso zuen 2. mundu-gerraren amaieran. Bob-ek 16 urte zituenean bere aita hil zen. Bere aitaren pausoak jarraituz AEB Navy-rako lan egiten hasi zen, elektronikako klaseak emanez eta aldi berean zirkuitu analogiko eta digitalak garatuz NASA-k behar zuen estazio orbitalerako.\nBob ez zen jaio jenio bat izanez. Egun osoak pasatu zituen liburutegietan, Bell-ek produzitutako transistoreak ikasten, azken informazio-tanta zukutzen saiatuz. Liburutegietan pasatzen ez zuen denbora tabernetan pasatzen zuen. Eta bai, han ere azken tanta zukutzen zuen.\nFairchild-en lan egiten hasi zen. Bertan konpainiaren departamentu batek irabazi handiko transistore bat garatu zuen. Barneko bilera batean aurkeztu zuten eta Widlar oso interesatua zegoen hartan, baina ez zioten uzten bere ikerketetarak, bere kostua zela eta. Bob-ek arduraduna gelditu zuen bileraren irteeran eta trago batzuetara gonbidatu zuen. Gutxik garai zezaketen Bob diseinu elektronikoan, baina are gutxiagok tabernetako barretan. Jerry, gixajoa, etxean esnatu zen biharamun ikaragarriarekin eta bere transistoreko erakusgarriak zeuzkan maleta gabe. Garaiko Volkswagen bateko balioa zituzten transistoreak Bob-ek lapurtu zizkion. Fairchild-en ez ziren haserretu. Talentu handiko norbait eskuartean zutela zekiten. Diseinu digitaleko arean lan egitea nahi izan zuten mikrokontrolatzaileak gara zitzala industria informatiko hazkorrean. Bob-ek eskaintzari uko egin zion diplomaziarekin: “edozein txotxolok konta dezake bateraino”. Eta horrela hasi zen lanean mundua aldatuko lukeen arloan. Zirkuitu integratuen diseinuan.\nZirkuitu integratuen kronologia W.a.-etan eta W.o.-etan banatzen da. Widlar-aurreko eta Widlar-ondorengo garaietan. Zirkuitu integratuak horrela egiten zituzten Widlar baino lehen. Osagai zuhurrak hartzen ziren (erresistentziak, kondentsadoreak, transistoreak…) eta plaka baten gainean jartzen ziren. Soldatu eta “kutxa” batean sartzen ziren (kapsuletan sartuta). Honek eragiten zuen azkeneko emaitza tamaina handiko eta osagai zuhurren ezaugarrietako bakoitzaren mendeko diseinua izan zedila. Jada Widlar-ek, pizkat edanda, bilera batean sartu eta bere departamentu-lagun berriei egiten zutena “bullshit!” iruditzen zitzaiola esan zien. Bob giza harremanetan. Hura bere nagusiari frogatzeko, Widlar-ek ia etengabe lan egiten zuen, 4 pertsonako talde txiki batekin. Fairchild-en osagai berriko ekoizpen zikloa 8 astekoa ozen. Bob-en taldeak 4 astetan egiten zuen. Bazerabiltzan bere transistoreak sortzeko erdieroaleen fabrikazio prozesu desberdinen ezaguerak, erresistentziak eta substratu bereko kondentsadoreak. Iraultza handia. Diseinunuak aurreko diseinuen bolumena baino askoz ere txikiagoak ziren. Eta osagai guztiak tenperatura eta beste faktore batzuk aurrean sail bera zuen. Diseinuaren, layout-aren, fabrikazioaren, frogen eta azkenik Datasheet-a idaztearen ardura zuen Bob-ek. Azken hauetan bere ekarpen handietako beste bat egin zuen. Osagai elektronikoetako datasheet-ek bere ezaugarriak maximoak, sail-grafikoak, eta abar sartzen zituzten Widlar baino lehen. Bob-ek ezinbesteko zerbait gehitu zion datasheet-eri. “Application notes”-ak. Hau da, zer deabrurentzat balio duen eskuartean dudan osagaia edota non erabiltzen dan. Hori bai, ez zuen egin borondate oneko ekintza bezala. Zera esan zuen, “Saltzen dituzun osagaiak zertarako balio duten jendeari esaten ez badiozu, 1000 osagai bakoitzagatik 1000 dei jasoko dituzu galdezka. Nik ez dut hitz egin nahi jende guzti horrekin.”\nKontratatzen zituen teknikariekin Stanivlaski-ren antzeko metodoa erabiltzen zuen. “Ez badakizu zer egiten ari zaren, ez ezazu egin”. Estutzen zituen bere teknikariei baina estimuarekin. Bitartean bere nagusiak baztertzen zituen. Ez zuen ulertzen teknikoki menperatzen ez zuen arlo bateko norbait agintean egotea. Haien artean Gordon Moore zegoen. Bai, Moore legearena. Gutxi gorabehera bi urtez behin transistore-kopurua mikroprozesadore batean bikoizten dela dioen hori. Bob-ek jasaten ez zuen gurua. Bere gau etilikoetako batean zehar beste lankide batekin Bob-en etxera joan ziren. Lankidearen arabera Bob-ek tiro-eremua zuen bere etxearen atzealdean bere nagusien izenekin. Estresa kentzeko modu espeziala.\nBob Widlar, leyenda\nBere leyenda areagotzen ari zen, bai bere arrakastekin bai bere portaera bitxiarekin. Garai horien pasadizoak ugariak dira. Osagai berriko diseinuan huts egiten zuenean “Widlarizatzen” zituen, hau da, aizkoraz birrintzen zituen. Beste une batean, laborategi barruan, jendea ozen hitz egiterakoan zarata zela eta nazka eginda zegoen. Ahotsaren bolumenaren arabera hura anplifikatzen zuen sistema asmatu zuen. Ordutik aurrera Fairchild-eko laborategian xuxurlatzen zen soilik. Konpainiaren salmentak astakeri bat areagotu ziren eta Bob hazkunde horren parte aktibo handia zela bazekien. Bere 29 urteetan soldata igoera bat eskatu zuen bizitzako bere helburuetako bat milioi dolar bat 30 urte bete baino lehen irabaztea zela argudiatuz. Bere diseinugileak joan zitekeelakoan Fairchild-en erantzuna laburra izan zen: “Zifra horretara iristeko zenbat falta da?”. Dena dela Bob-ek ez zuen tardatu bere beste helburu bat betetzen. 34 urteetara erretiratzea. Eta hondartza Mexikarretara joan zen. Ez zuen itzultzen tardatu. Ikerketa bere bizitza zen.\nFairchild-en burokraziaz nekatuta National Semiconductor-era joan zen. Bere lanek eta bere bitxikeriek harekin bidaiatu zuten ere.\n1969an, artikulu teknikoa idatzi zuen IEEE-an, elektronika arloan munduko aldizkari prestigiotsuenetako batean. Osagai bakarrean tentsio linealeko erreguladore bat egitea ezinezkoa zela argudiatzen zuen. Artikuluak hainbat diseinu proposatzen zituen eta kasu guztietan bere lorpena ezinezkoa zela iristen zen: tenperatura-gradienteagatik, barneko transistoreen lan tenperaturagatik kapsuletan sartutakoagatik… denak traba bat zuten. Jada guru bat izanez, komunitate zientifiko eta industrial guztiak epaiari men egin zion. Amen. Edo ia. Hurrengo urtean LM109-ari buruzko beste artikulu bat argitaratu zuelako aldizkari berean, osagai bakarreko tentsio linealeko lehen erreguladorea. Bob-ek transistorearen portaeraren ezaguera zabalaren jenialtasuna erabili zuen. Saturnora ezin dela joan esan eta handik selfie bat bidaltzea bezala. Konpetentziak berarekin zeharo haserre zegoen eta bere estela harrapatzeko kostata ibili ziren garaian. Hark doluminak bidali zizkien bere moduan (ikusi argazkia).\nBobek Jonny Cash zuen gustuko. Konpetentzia ez horrenbeste.\nDiseinuak gero eta konplexuagoak ziren eta merkaturatzeko denbora gehiago behar zen. Enpresaren diru kontuak ahultzen ari ziren. Barneko bilera batean National-eko kudeatzaileek bere departamentuak murrizketak sufrituko lituzkeela esan zioten Bob-i. Bob-ek ezin zuen sinetsi. Enpresak jateko ematen zion hura murriztu behar zuen hain zuzen ere. Kudeatzaileek irazbaziak elkar banatu behar zirela zioten, enpresaren behar desberdinetara bideratuz. Adibidez, National-en instalazioak inguratzen zuen soropila mantentzen zuten lorezainei ordaintzea. Bob-ek bilera suminduta utzi zuen. Hurrengo goizean, kudeatzaileak irudi arrar batekin aurkitu ziren. National-en sarrerako zuhaitzetako batera lotuta ardi bat zegoen. Bere bulegoetan aurkitu zuten Widlar-ek idatzitako gutun bat, bertan jada soropilaren mantenua konponduta zegoela esaten zien eta sortutako abonuko gastu murriztapenarekin gainera. Kokatzen zituen bere departamentuaren aurrekontuak murriztea ahatz zezatela.\nNational-en lan egiten jarraitu zuen konpainia berria, Technology Linear, 80en hasieran, hastea erabaki arte. Garrantzitsua da aipatutako hiru konpainiak gaur egungo zirkuitu integratuetako sektoreko liderrak direla jakitea eta Bob Widlar-ek haietako bakoitza eraiki zuela. Linear Technology-en zirkuitu integratuak garatzen jarraitu zuen eta gaur egun erabiltzen diren seinale-eskuratze teknikak batzuk ere. Hau guztia berrikuntza handiak 6 hilabete baino gehiago ez dirauen sektorean. Bob 1991an Puerto Vallartan hil zen, 53 urte baino ez zituenean. Bere “erretiroetako” batean zehar. Gehiegikeriek faktura pasatu zioten.\nOhora ezazue bere memoria zuen mugikorra, portatila, telebista, etab…. ondo funtzionatzen badu ez dela sagar madarikatua duelako, Bob bezalako jendeak, trago bitartean, ikerketetan buru-belarri aritzen delako gogoratuz.\n B. Lojek, History of Semiconductor Engineering. Berlin, Heidelberg: Springer Berlin Heidelberg, 2007.\n B. Pease, “What’s All This Widlar Stuff, Anyhow?,” Electronic Design, 2012. [Online]. Available: http://electronicdesign.com/analog/what-s-all-widlar-stuff-anyhow. [Accessed: 18-Oct-2016].\n J. Williams, “My favorite Widlar story,” 2012. [Online]. Available: http://readingjimwilliams.blogspot.com.es/2012/04/my-favorite-widlar-story.html. [Accessed: 18-Oct-2016].\n A. Bradic, “Heroes of Hardware Revolution: Bob Widlar,” 2014. [Online]. Available: http://hackaday.com/2014/04/08/heroes-of-hardware-revolution-bob-widlar/. [Accessed: 18-Oct-2016].\nGustuko? Hartu unetxo bat eta lagundu David Garrido eta Hatza.eus Patreon-en!\nAurreko artikuluaArkimidesen gerra makinak Sirakusako setioan\nHurrengo artikuluaEulerrek dauka zuk bideojokoa ez gainditzearen errua\nERLAZIONATUTAKO ARTIKULUAKIDAZLEAREN ARTIKULU GEHIAGO


Brain Gym metodoaren abantailak, ikasketa prozesuetan | Zubimusu ikastola\nBrain Gym metodoaren abantailak, ikasketa prozesuetan\nIkasketa prozesuan lagungarriak diren metodo berriak ikasten jarraitzen dugu, jardunaldi pedagogikoen baitan. Olatz Arregiri esker garunaren gimnasia edo Brain Gym deritzana ezagutzeko aukera izan dugu, kinesiologiako adar bat. Erakutsitako ariketen bidez, garunaren funtzionamendua hobetzen da: estresa murriztu, ulermena eta memoria hobetu edota kontzentratzeko gaitasuna garatu. Gakoa garunaren bi hemisferioak konektatzean datza, gorputza eta buruaren arteko konexioa landuz.\nMetodoa Paul Denninsonek sortua da eta proposatzen diren ariketak erraz egitekoak eta dibertigarriak dira. Ikasleari desblokeatzen eta kontzentratzen laguntzen diote, zailtasunak gainditzen eta baliabideak bilatzen. “Estresak pertsonaren funtzionaltasuna murriztu egiten du eta baita norbere baliabideak eskuratzeko gaitasuna ere”. Agirreren esanetan, baliabiderik ez dugunean, beldurra agertzen da.\nBrain Gymak garunaren bi hemisferioen integrazioa ahalbidetzen du. Integratuta daudenean fisikoki ongi sentitzen gara, emozionalki motibatuta eta mentalki gure jarrera konstruktikoa izaten da. Aitzitik, integraziorik ezean, fisikoki sentsazioak desatseginak izaten dira, emozionalki frustrazioa nagusitzen da eta mentalki kritikoak izaten gara geure buruarekin.\nBrain Gymaz gehiago jakin nahi dutenek, bihar, otsailak 2, dute aukera. Goizeko 9:00etatik 13:00era tailerra emango da Txerminen.


Erriberako eta Erriberagoitiko zenbait udalek haien aldaketa-klimatikoaren kontrako neurriak ura eta energia-eraginkortasunaren inguruan finkatu dituzte - LIFE NAdapta - navarra.es\nUraren kalitatea, hornidura-sareen egoera edo banaketan galerak saihestea; eta energia-eraginkortasunarekin lotutako hainbat alderdi dira Erriberako eta Erriberagoitiko udalen ordezkariek proposatu zituzten klima-aldaketara egokitzeko neurrietako batzuk, Eder Partzuergoaren egoitzan egindako tailer batean.\nTailerra, LIFE-IP NAdapta-CCk bultzatutakoa Alkateen Itunaren eskutik, eta Klimarako eta Energia Iraunkorrerako Ekintza Planei (KEIEP) ekiteko antolatua, tokiko eraginak murrizteko klima-aldaketara egokitzeko eta energia-pobreziarako neurrien garapena jorratu zuen.\nUdal ordezkariek azken lau hilabeteetan Nafarroako herritarrek klima aldaketaren aurka helarazi zituzten neurriak eztabaidatu zituzten tailerrean.\nEta Erriberako (Cortes, Tulebras eta Cabanilllas) eta Erriberagoitiko (Peralta-Azkoien) udalerrien ordezkaritza egon zen.


Hemofiliarako terapia genikoaren epe luzeko emaitzak: iraunkortasuna eta segurtasuna\nTerapia genikoaren tratamenduaren bidez, faktore gene bat birus-bektore batean sartzen da eta pazientearen odolean infusio bakar batekin injektatzen da. Hemofilian terapia genetikoa egiteko saiakuntza klinikoak emaitza itxaropentsuak erakusten ari dira. The segurtasuna eta eraginkortasuna entsegu horietatik ezinbesteko informazioa eskaintzen dute osasun-profesionalentzat, mediku-ikasleentzat eta hemofilia duten pazienteentzat.\nHemofiliarako terapia genikoaren epe luzeko emaitzak: iraunkortasuna eta segurtasuna arlo honetan puntako adituek garatutako webinar interaktiboa da. Webinar honek hemofiliari buruzko heziketa eskaintzen du eta bizitza alda dezakeen tratamendu honi buruz kontzientziatu dezakeen CME jarduera bat da. Saiakuntza klinikoen garrantziaz eta hemofiliaren tratamenduarekin eta hezkuntzarekin nola erlazionatzen diren ere eztabaidatzen du.\nISTH 2019. urtearen hasieran, mundu osoko hemofilia komunitateko mundu mailan ospe handiko espezialistak osatutako panel bat bildu zuen. Haien helburua hemofiliako terapia genetikoari lotutako hezkuntza-eskakizunak identifikatzen laguntzen zuen inkesta bat sortzea zen. Aurkikuntzak erakusten dute jende askok heziketa handiagoa behar duela gene-terapiaren oinarrietan eta gene-terapiaren ezagutza hobea behar duela A eta B hemofiliaren tratamendurako aukera gisa.\nWebinar interaktibo hau askoren artean bat besterik ez da hezkuntza baliabideak ISTHk eskaintzen du. Webinarra osatzeko gutxi gorabeherako denbora 30 minutukoa da, eta sarbidea 27ko urtarrilaren 2022an amaituko da.\nWebinar honetan parte hartuz, parte-hartzaileek hemofiliarako gene-terapiaren onurak ikasten dituzte eboluzionatzen ari diren zientzia eta aurrerapen klinikoekin batera. Hemofiliaren tratamenduan lan egiten duten edo horretan interesa duten osasun-profesionalentzat, informazio hori ezinbestekoa da.\nbezalako webinarrekin Hemofiliarako terapia genikoaren epe luzeko emaitzak: iraunkortasuna eta segurtasuna, ISTHk terapia genikoaren oinarriak azaltzen laguntzen du eta azken aurrerapen klinikoetan interesa dutenei informazio eguneratua eskaintzen die.


Egindakoaren balantzea ~ Blog de Petronor\n8.3.15 Joseba Arruti No hay comentarios\nAzken asteotan ez dago besterik hedabideetan: tantaka bezala, herri guztietako alkatetzetarako aurkeztuko dituzten hautagaien izen-abizenak ezagutzera ematen ari dira alderdi ezberdinak. Udal bozak herritarrengandik gertuenekoak dira eta, neurri batean, maila politiko soila gainditzen dute, giza ikutua erabakigarri egiteraino. Siglek garrantzia dute, noski, baina pertsonek inoiz baino gehiago eragiten dute azken hautua egiterakoan. Maiatzaren 24an hauteslekuetara hurbiltzen direnek, soinean daramaten zerrendako gehienak ezagutuko dituzte. Eta hiri handienetan ere, bat baino gehiago. Hala, auzokide horien konpromisoa eta lan gaitasuna neurtzeak baldintzatuko du batzuen edo besteen aldeko apustua, boz horietarako propio egindakoa.\nNorbera bizi den udalerria hobetzen laguntzea lanik ederrenetakoa da, zalantzarik gabe. Gehienetan, gainera, ez da inolako anbizioarekin lotutako asmoak bultzatutakoa izaten, besteen alde jardutekoak baino. Euskadin sekulako jauzia egin da azken hamarkadotan herrigintza horretan aritu diren hainbat eta hainbat gizon-emakumeren lanari esker. Ez da bakarrik denborak aurrera egiteak ohikoan dakarren hobekuntza izan, egitasmo sendo askoren eta kateatutako konpromiso eskuzabalen ondorioa baino. Politikaren aurkako hainbat adierazpen egiten diren honetan, ezinbestekoa da udaletan gogor lan egin duten guztien ekina aintzat hartu eta eskertzea. Eta hori egiteko modu eraginkorrena bozkatzea da.\nBizi garen udalerria azken hogeita bost urteotan zelan hobetu den ikusteak perspektiba ematen digu. Politikak aurpegi on asko ere badituelako, bokazioz, gardentasunez eta eraikitzeko gogoz ekiten zaionean. Gure alkate eta zinegotzi gehienek horretan eman dituzte urteak, eta lorpenak begibistakoak dira. Ez bakarrik agindu dutenei dagozkienak, egindakoa oposizioko zereginetatik hobetzen lagundu dutenena ere badelako horren zati bat. Eta guzti horiekin batera, beste herritar asko talde sozialetatik aritu dira, hori ere ekarpenak egiteko modu ezin hobea baita.\nElkarlana da etengabeko hobekuntzarako giltzarria. Horregatik merezi du batzuek eta besteek hemendik aurrerakoan proposatzen digutena sakon aztertu eta egokien irizten diogunaren alde egitea. Guztion partehartzeak ekarri gaitu gauden honetara. Eta horrexek eramango gaitu bizi-kalitatez eta azpiegituraz gero eta hobeto hornitutako udalerriak izatera. Kale mailako politika xume horretatik abiatuta hainbat gauza onerako alda daitezkeelako.


Gasteiz, Donostia eta Bilboko festetako dantza emanaldiak — dantzan.eus\nHemen zaude: Hasiera › Albisteak › Gasteiz, Donostia eta Bilboko festetako dantza emanaldiak\nArkaitz Añorgako dantzariak Donostiako Konstituzio plazan, 2015-08-15. Argazkia: Iñaki Zugasti - Dantzan.eus CC BY-SA\n09:00 - 14:00 Andre Maria Zuriaren irudiaren aurrean. Lore-eskaintza eta ohorezko aurreskua Andre Maria Zuriari, blusa eta nesken talde guztien eskutik.\n11:30 San Migel elizam, Andre Maria Zuriaren kapera. Meza, aurreskua eta lore-eskaintza, zendutako "Urrezko Zeledonen" alde. Antolatzailea: Urrezko Zeledonak. Laguntzailea: Andre Maria Zuriaren kofradia.\n01:00 Andre Maria Zuriaren irudiaren aurrean Jaien amaiera, Ohorezko aurreskua, blusa eta neska taldeen eskutik. Jarraian kalejira: Arka plaza, Dato, Posta kalea eta Andre Maria Zuriaren plaza. Antolatzailea: "Gasteizko jaiak" Nesken eta Blusen Elkarteen Federazioa.\n23:30 C. Garmendia y M. Govillard dantza eskola; "Noche de Baile" emanaldia Boulevardeko kioskoan.\n19:00 Zerutxu (Markina-Xemein) Plaza Barrian: Gorulariak, Lanestosa, Bizar-dantza, Eltziegoko dantzak, Igita-dantza, Xemeingo ezpata-dantza.\n20:00 Erromeria eta larrain-dantza Plaza Barrian.\n19:00 Goi-alde (Erandio-Goikoa) Plaza Barrian: Betelu fandangoa, Nafarroa Behereko dantzak (euskaldunak, sorginak, kontra-dantzak), dantzari-dantza, kaskarotak, Zuberoako dantzak, fandangoa eta arin-arina.\n13:00 Aiko taldea Txakur kalean: dantza-poteoa.\n19:00 Gaztedi (Santutxu) Plaza Barrian: Dantzari-dantza, Gipuzkoako dantzak, Kortesko dantzak, Eltziegoko dantzak, Lapurdiko dantzak.\n19:00 Salbatzaile (Kastaños) Plaza Barrian: Dantzari-dantza, Oñatiko Korpus dantzak, Otsagiko dantzak, Lapurdiko makil-dantzak, Kaxarranka, Agurra\n19:00 Alkartasuna (Bermeo) Plaza Barrian: Nafarroa Behereko dantzak, Agurra, Ibarzabal, Kaskarotak, Kostaldeko dantzak (fandangoa eta arin-arina, batelerak, kaxarranka), fandangoa, arin-arina, biribilketa.\n20:00 Aiko taldea plaza Biribilean: Dantzaldi erromeria.\n19:00 Urdaibai (Forua) Plaza Barrian: Nafarroako dantzak (Arizkungo gaita, Iribasko ingurutxoa, Lizarrako baltseoa, Minue bolera), dantzari-dantza, Busturialdeko erregelak, Iurretako erregelak, mutxikoak, mutil-dantza.\n19:00 Mikel Deuna (Iurreta) Plaza Barrian: Dantzari-dantza, gorularienak, soka-dantza erregelak.\n19:00 Beti Jai alai (Basurtu) Plaza Barrian: Zuberoako dantzak, Lesakako dantzak, kantua, Gipuzkoako dantzak, Nafarroa Behereko dantzak, dantzari-dantza, Iurretako andrazkoen erregelak, jota eta arin-arina.\nDonostiako Aste Nagusia 2019 eta Donostiako Piraten egitaraua 2019\nEuskal Herriko Dantzak Bilboko Aste Nagusian 2019


Montera34 Alfonso S. Uzábal-ek eta Pablo Rey Mazón-ek osatzen duten kolektiboa da eta web garapeneko, datuak bistaratzeko eta arte digitaleko proiektuak gauzatzea da euren egiteko nagusia. Azken aldian BlacktodeFuture sortu dute, Caja Madrid-Bankiaren black txartelen gastuak gerora ezagutzera emateko Twitterreko bot bat, eta espazio digitala partekatzeko elkarte bat ere abian jarri berri dute. Mapekin lan egitea gustuko dute, informazioa interpretatzeko modu (ez bakar) gisa.\nAlfonso S. Uzábal-ek open source filosofiaren aplikazioa ikertzen du hainbat arlo eta testuingurutan: arkitektura, hiria, hezkuntza, lan-egiturak. Erabiltzaileen autonomia digital eta teknologiko maila hobetzeko tresnak eta proiektuak garatzen ditu.\nPablo Rey Mazón-ek Basurama, Wikitoki, publiclab edo Meipi bezalako ikerketa- eta esperimentazio-kolektiboekin lan egiten du. Bere egiteko nagusia informazioa irisgarriagoa egitean oinarritzen du. Gaur egun, Espainiako ustelkeriaren eta komunikabideen bisualizazioak garatzen dihardu (el color de la corrupción , adibidez). 2016n Bilbao Data Lab, datuen kulturari buruzko komunitatea, jarri zuen abian beste wikitoker batzuekin elkarlanean.\n2018-07-11 > 2018-07-13\nEtxebizitza turistikoen sektoreari buruzko txostena 2018-04-24 > 2018-04-26\nWeb scraping: webgune batetik datu egituratuak ateratzeko moduak\n2018-02-06 > 2018-02-07\n2017-04-03 > 2017-04-05\nKartografia hiritar digitalen lantegia 2016-03-29 > 2016-03-31


Lete eta antzerkia –\nHamar urte igaro dira Xabier Lete hil zenetik, eta hamaika dira bere omenez han eta hemen antolatu diren ekimenak. Bogan dagoen Letemania-ri aletxo bat jarri asmoz dakargu hona oiartzuarraren alde ez hain ezagun bat: antzerkigintza.\nXabier Letek idatzi eta zuzendu zuen “Gabon, Txirrita” antzerki obra 1982an taularatu zen. Donostia 2016 programaren barruan berriz egin zen obraren emankizuna Urnietan, Miren Gojenolaren gidaritzapean. 1936an zendu zen Jose Manuel Lujanbio eta, aurreikusi zuen bezala, bere aipamenak bolo-bolo ibili ziren ziren bere 80. urtemugan.\nAntzezlana primeran ezagutzen duten hiru lagun ditugu honakoak:\nJoxan Goikoetxea musikari hernaniarra. Antzerkian bertan zuzeneko musika jo zuen (pianoa), beste lau lagunekin batera; musika hori berak moldatu edota konposatutakoa da.\nKoldo Tapia Urnietan bizi den zizurkildarra da. Hogei bat urte pasatu zituen Bertsozale Elkartean lanean. Erretiratua. Obran apaiza da.\nJokin Izagirre urnietarra, erretiratutako farmazialaria. Antzerki taldean ere parte hartu zuen, baina, azkenekoz 1982an. Obraren izena: Gabon, Txirrita; defentsaz arduratzen den epailea da.\nXabier Leteren alde ezezagunena: antzerkia\nJakina da Joxan Goikoetxeak harreman estua izan zuela Xabier Leterekin, musikari bezala, baita lagun gisa ere; bereziki bere bizitzako azken urteetan. Lete hil zelarik, haren ingurukoek bere ondarea bildu eta ezagutzera emateko beharra ikusi zuten: “Antzerki obra honi dagokionez, libreto eta eskuizkribu dezente nire eskuetan geratu ziren, eta argi genuen lan hori lau haizetara zabaldu behar zela”.\nHasiera batean, omenaldi batzuk antolatu zitzaizkion Leteri. Musika emanaldiak ere egin ziren: Xabier Lete gogoan lehenik, urtebetez; Sortuko dira besteak iritsi zen ondoren. Ziklo horrek eman zuen berea, eta, ondoren, beste gai batzuk lantzeari ekin zioten ikuspuntu ezberdinetatik, hala nola musika, literatura, eta horretaz gaindi, Goikoetxearentzat aspektu garrantzitsua dena zinez: Lete eta antzerkia. “Bere alde hori ez zen hain ezaguna. Hurbiletik ezagutu zutenek zuten haren berri zehatza. Xabier musikari edo idazle izan aurretik antzerkiko aktore izan zen! 19 urte zituen orduan, eta Oiartzunen igo zen oholtzara. Ikasketak amaitu eta aktibitate intelektuala martxan jartzen ari zela hasi zen herriko Lartaun antzerki taldearekin; ondoren Donostiako Jarrai antzerki taldean ere aritu zen”. Jarrai erreferente argi eta garbia izan zen euskarazko antzerkigintzan. Euskal obra asko estreinatu eta egokitzapen ugari egin zituzten Saizarbitoria, Forkada edota Behobide tartean zeudela. 1958-1969 artean Xabier ere bertan ibili zen. Goikoetxeak ondo ezagutzen du oiartzuarraren etapa hura: “”Aktore ona zen! Bai zera, txarra!”. Denetik entzun dut, baina ukaezina da antzerkirako zeukan grina. Idatziak ere egiten zituen garai hartan; adibidez, Zeruko Argian, “Gazte naiz” sailean. Hor hasi zen jendea ohartzen idazteko zuen gaitasunaz, eta Lete bera ere orduan hasi zen poesia lantzen; hori izan zuen ibilbide literarioaren abiapuntua. Ez dok Amairu taldean, berez, testuak lantzeko sartu zen; Lurdes Iriondo ezagutzeak eraman zuen kantura. Dena den, inoiz ez zuen utziko antzerkia albo batera, urte haietan ere aritu baitzen bizpahiru aldiz aktore lanetan.”\nJ.G: “Ez dago Euskal Herrian antzerkia Lete bezainbeste ikuspuntutatuk praktikatu duenik: lehenik, aktore gisa; jarraian, itzulpenak edo egokitzapenak egiten; ondoren idazle moduan; zuzendari bezala, bere musikari eta ekoizle fazetak ahaztu gabe; eta azkenik instituzioetatik, eragile antzera”\nUrnietara joan arren Oiartzungo Intxixu antzerki taldearekin lanean jarraitu zuen; zehazki, Eugenio Arozena herrikide eta antzerkigilearekin harremanetan. Lartaun zein Intxixu taldeetako zuzendaria eta Antzertiren birsortzailea da Arozena, eta gaiaren inguruko hainbat liburu eta lan argitaratu ditu. Tarte horretan Letek bizpahiru antzezlan idatzi zituen, eta Goikoetxearentzat bat nabarmendu behar da, hizpide dugun gaia kontuan hartuta: Antzerkia, deuseztik izatera (1976). “Lan honek herri antzerki zaharraren izpiritua barnebiltzen du, Ipar Euskal Herriko karrosek, asto lasterrek edota maskaradek daukatena. Antzerki genero zehatza da: pertsonaia zehatz batzuekin, epaiketa bat… Obra horren amaieran, lan osoaren heren bat hartuz, Txirritaren “asto lasterra” sartzen dute. Gerora, Xabierrek zati hori hartu, aldatu, handitu eta Gabon, Txirrita sortu zuen. Antzezlana fartsa generoaren barruan dago, eta bertan Txirritari epaiketa bat egiten zaio”.\nHiru elkarrizketatuak zonaldekoak izanda, txikitatik izan dute Txirritaren berri. Jokin Izagirreren arabera “pertsonaia arrunta eta berezia izan zen aldi berean. Bere bertsoez gain, pasadizoek eta umoreak ezagun bihurtu zuten inguruan. Batzuek, beharbada, irudi apur bat txukunagoa edo zuzenagoa zeukaten; Txirritak ez. Sagardotegira joan eta baserria zeukala ere ahazten zuen. Hiruzpalau egun pasa zitzakeen. Gure gurasoek haren esaldi eta bertso mordoa zekizkiten, erreferente kultural bat izan da. Pertsona azkarra zen oso. Hil baino pixka bat lehenago esan zuen: ‘Nire aipamenak izango dira beste 80 urtean’. Hori ez dizu edozein alprojak esango”.\nKoldo Tapia eta Jokin Izagirre\nK.T: “Bertsotan egiteko zeukan eragatik irudiak irudika ditzakezu. Nik uste dut lehenik irudi bat sortzen zuela buruan, eta ondoren bertsoak jartzen zizkiola irudi horri”\nKoldo Tapiaren bizitzan ere Txirrita presente egon da beti, umetatik. “Gure amona bertsozalea zen oso, eta 7 urte neuzkanerako Txirritaren 30 bertso inguru jakingo nituen buruz. Gure ama, 19 urterekin, herriko taberna batean aritu zen lanean, zerbitzari, eta egunen batean ganbarara bidali zuten zerbaiten bila. Atea ireki eta bat-batean 150 kiloko gizaseme bat aurkitu zuen galtzontzilotan, ‘Ieuuuup!‘, bera agurtuz. ‘A zer nolako sustoa! Hura zen hura apote zaharra!’, zioen gure amak. Horretaz gain Txirritak bazeukan euskal mundu tradizionalean indar handia duen gaitasuna: hitz gutxitan asko esateko gai diren esamoldeak sortzea. Gure kultur giroan sakon txertatzen den pertsona zen, finean. Eñaut Agirre bertsolari hernaniarrak doktorego-tesia egin du Txirritari buruz, eta honakoa dio: “Txirrita ardi beltza zen, eta ez zuen sekula hori ukatu; baina, aldi berean, sekulako abilidadea zeukan artaldeko artzaina izateko”.\nTapiaren ustez, Txirritaren bertsoak, kasu askotan, garaiko gertakizunen kronika bakarra dira: Canovas del Castillo hil zutenean haren alargunari jarri zizkion bertsoak; Kubako gerra; Maria Cristina itsasontzia hondoratu zenekoa; Norteko Trenaren bertsoak… Zizurkildarrak bertso horiei komiki zantzuak ikusten dizkie: “Gauzak kontatzeko zeukan eragatik irudiak irudika ditzakezu. Nik uste dut lehenik irudi bat sortzen zuela buruan, eta ondoren bertsoak jartzen zizkiola irudi horri”. Tapiaren aburuz, Txirritak izaera poliedrikoa zeukan: “Alproja, umore sortzailea, politikaria. Irakurtzen ez zekien pertsona izan arren, sekulako sena zeukan bildutako informazioaren gaineko irakurketak egiteko. Canovasen bertsoetan, adibidez, garaian modan zegoen figura literario bat erabiltzen du: zenbaki bat errepikatzea; kasu honetan, hirua (hiru kate, hiru koroa, hiru bala…). Bazekien errekurtso hori erabiltzen zutela idazle ezagunek, edo berak sortu zuen?”.\nGoikoetxeak, irribarrea ezpainetan, bere burua “txirritianotzat” aldarrikatzen du; gertuko erreferentea izan da berarentzat, bere familiaren baserria, Elorrabi, inguruan baitago. Esaterako, Txirritaren grabaketa bakarra landu eta garbitu ere egin zuen, Pablo Zubiarrain Pablo Ttikia bertsolariarekin. Hernanikoa zen Pablo, gaztetan Txirrita ezagututakoa. Dioenez, Lete bera ere ez zen “dotrina txirritianotik” oso urrun ibili: “Bizitza osoan landu zuen, eta presente zeukan. Bazion halako maitasun bat, erakartzen zuen figura bat zen. Alde batetik Lete intelektuala zegoen, sakona, sentsibilitate handikoa… Baina beste batzuetan hego haizeak jo eta alproja, arlote eta adar-jotzaile galanta ere bazen, errebeldia puntu batekin, eta nik uste hala moduzko enpatia bat sentitzen zuela Txirritarekiko”.\nHorretaz gain, Joxanek bertsozaleon iruditegi kolektiboaren inguruan ere badu zer esana. Izan ere, beti irudikatu dugu Txirrita doinu jakin batzuekin bertsotan, baina, berez, hori ez da horrela, eta atzean dagoen lana aldarrikatzen du. “Grabaketa bat kenduta, Txirritaren bertso guztiak idatziz jaso ditugu; Antonio Zabalaren bitartez, adibidez. Gu gara Txirritari melodiak jartzen dizkiogunak, eta hori Xabier Lete eta Antton Valverderen lanaren eragina da; disko bat kaleratu zuten Txirritaren bertsoekin. Melodia batzuk moldaketak ziren, baina berriak ere sortu zituzten”. Goikoetxeak garbi dauka konposatzailearen figura itzalean geratzen dela gehiegitan: “Zer erraztasun daukagun edozein musikari ‘herrikoia’ izendapena jartzeko. Nola herrikoia? Norbaitek konposatuko zuen bada? Melodia batek ehun edo berrehun urte dituenean, zabaldu, mantendu, denboraren galbahea pasatu eta herriak bere egin duenean litzateke herrikoia, eta hori, betiere, egilea nor den jakingo ez bagenu. Hori gertatzen da gure folklorearekin. San Joan martxa duela 200 urte jaso zuen Iztuetak, eta ideiarik ere ez nork egin ote zuen; hori bada ‘herrikoia’. Baina Isil-isilik dago ez da herrikoia, demonio! Fernando Goenaga eibartarrak egin zuen, eta ez duela 80 urte baino gehiago!”.\nDoinuei dagokienez, Tapiarentzat ekarpen oso esanguratsua izan zen Letek ETBrentzat egin zuen programa berezia, Mintzoaren Arnasa (13 atal). Horretaz gain, Oiartzungo Lekuonatarren eraginetik ere edan zuela deritzo; familia horrek bertso doinu asko sortu zituen.\n“Gabon, Txirrita” 1982an\nXabier Lete Urnietara joan zen bizitzera eta antzerkirako grina zeukan herri batekin egin zuen topo, besteak beste Lurdes Iriondoren lanari esker. Letek antzezlana aurrera ateratzeko deliberoa hartu eta lanari ekin zion. Jendea biltzeko deialdia entzun bezain pronto azaldu zen Jokin Izagirre: “Urnietan sekulako mugimendua zegoen, gazteak gauza askotan inplikatzen ziren, hura zen garai hartako giroa. Ez ginen geldirik egoten. Seguran orain egingo zituen 40 urte dantza txapelketak, hura ere guk hasi genuen. 18 lagun ginen, eta 18 saio inguru egingo genituen obra horrekin. Xabierrek bi paper egiten zituen, adibidez. Ni babesle lanetan, eta Joxe Mari Berasategi Txapas ere atera zen obra hartan, nahiz eta ez zuen hitz egiten. Bera da, egun, taldeko aktore profesional bakarra. Antzerki taldearen egoera ikustekoa zen: Letek 40 urte inguru, nik 32 (ordurako banuen esperientzia antzerkian), eta beste guztiak 22 urte inguruko mutil kuadrilla. Han parrandarako gosea besterik ez zegoen! Porroa, zurruta eta antzerkian batere esperientziarik ez. Heroina kontsumitzen zuen jendea ere bazen herrian, hondamendi hutsa zen hura. Lanean hasteko ordua iritsi eta lau falta, bost falta… Baina Xabier gogorra zen oso, hura haserretuz gero goizeko ordubiak arte egon gintezkeen antzezten”.\nKoldo Tapia ikusle hutsa izan zen orduan, eta antzezlana Barakaldon ikusi zuela oroitzen du: “Euskaldun berri kuadrilla bat eraman nuen nirekin. Erakutsi nahi nien euskaraz ere egiten ahal zela antzerkia, demontre! Hango giroa itogarria zen euskaldun batentzat. Ni astean behin herrira itzultzen nintzen arnasa hartzeko. Etxean sentitu nintzen obra ikusten nuen bitartean, ume txikia bezala pasatu nuen, eta oxigeno poltsa bat jaso”.\nIzagirre makina bat pasadizo eta anekdotaz oroitzen da: “Ereñozun elizan prestatu genuen eszenatokia. Orduan dena guk egin behar genuen, elektrizitate lanak barne. Zeozer gaizki egingo genuen, fokuak entxufatzean bonbillak lehertu eta argia joan baitzen elizan. Orduan Bartolo, Txirritaren papera egiten zuen aktorea, buila batean hasi zen, ‘mekauen dios’ oihuka, eta apaiza, aldamenean. Halakoren batean ohartu zen horretaz, eta barkamena eskatu zion apaizari; eta honek bueltan erantzun: ‘Ez, ez, hori ez da arazoa. Bihar San Antonio eguna da, eta argirik ez badago kanpaiak nork jo behar ditu?’. Hura zen apaizaren ardura, ez biraoak”.\nArozena eta Lete\nAntzerki talde bezala maila alturik ez zeukatela dio Izagirrek, eta hori izugarri aldatu dela: “Nahastu egiten ginen, gidoia ahazten zitzaigun. Teknikoki hutsaren hurrengoa ginen… eta hala ere, txaloak! Frankismotik atera berri, euskaraz zerbait egiten bazenuen, arrakasta bermatuta zegoela esan daiteke. Jendeak akatsak barkatzen zizkizun, euskaraz ari zinelako. Egin hori orain!”.\nJ.I: “Antzerki taldearen egoera ikustekoa zen: Letek 40 urte inguru, nik 32 (ordurako banuen esperientzia antzerkian), eta beste guztiak 22 urte inguruko mutil kuadrilla. Han parrandarako gosea besterik ez zegoen! Porroa, zurruta eta antzerkian batere esperientziarik ez. Heroina kontsumitzen zuen jendea ere bazen herrian, hondamendi hutsa zen hura”.\nTapiaren arabera, Letek ondo ezagutzen zuen gizarte tradizionala, eta gizarte modernoko konbikzio eta balioak zeuzkan. Komunikatzaile osoa zenez, antzezlanean ez ditu soilik bere ikusmoldeak ematen, balio tradizionalei ere tokia egiten die, eta horrekin osatzen du fartsa eta epaiketa. Tradizioa botere faktikoetan dago (epailea, fiskala, apaiza…), eta Leteren pentsamendu modernoak defentsako abokatuan hartzen du gorputza.\n“Gabon, Txirrita” 2016an\nJoxan Goikoetxeak oroitzen du antzerkiak eragin handia izan zuela duela 34 urte, eta baita gaur egun ere: “Letek idatzitako obra, Lete zuzendari, Lete aktore eta Txirritaren inguruan! Baina ez da serio hartu behar, fartsa bat baita. Bat baino gehiago etorri zaigu kexu: –’Aizak, Txirrita ez zuan halakoa’. –’Baina ez duzu ezer ulertu?! Fartsa bat da, fartsa bat!’. Azpimarratzekoa da Lete, beste gauza askorekin bezala, 40 urte inguru aurreratu zela obra honek inplizitu daraman ideiarekin. ‘Egunen batean Txirrita ere zalantzan jarriko duzue’, zioen eta, funtsean, egia da. Denok baloratzen dugu haren ekarpena, baina gaur egun bhura bezalako pertsonaia bat lekuz kanpo legoke, matxismoa edota xenofobia kontuan hartuz gero. Bere garaiko semea zen, onerako eta txarrerako. Arduratuta nengoen, ez bainekien jendeak nola hartuko zuen ikusmolde hori, umore hori, garai hartako izate hori… Baina jendeak badaki antzerkia eta pertsonaiak bere testuinguruan kokatzen, eta gainera, kontu batzuetan ez du gaurkotasunik galdu”.\nJ.G: Zer erraztasun daukagun edozein musikari “herrikoia” izendapena jartzeko. Nola herrikoia? Norbaitek konposatuko zuen bada?\nJokinek eta Koldok, besteak beste, Miren Gojenolak egindako zuzendaritza lanaren garrantzia nabarmentzen dute: “Orain antzerkia askoz ere txukunagoa da alderdi teknikotik. Mirenek sekulako eskola dauka, profesionala da eta Xabierrek arlo teknikotik ez zeukan hori. Lan ederra egin du, bereganatu egin du obraren funtsa, esentzia aldatu gabe. Horretaz gain, sekulako pazientzia izan du gurekin, badu meritua. Taldea asko aldatu da. Orain dauden 30 lagunetatik bakar ere ez dut ikusi gidoia ahaztu zaionik”. Horretaz gain, ekoizleek sekulako lana egin dute, Jaione Jauregik eta Maribel Tardiok: muntaia, eszenografia, atrezzoa, koordinazioa…\nKoldo Tapiak garbi dauka antzerki obra hau bertsozaleon interesekoa dela: “Bertsozale bati suposatzen zaio euskara maila altu bat menderatzen duela, eta hizkuntzarekin jolastean edo jolasten ikustean gozatzen duela. Garai bateko eta egungo gizarteen arteko talkarekin sortzen diren egoerez gozatu nahi izanez gero, bertan erabiltzen den hizkuntza eta esamoldeez gozatu nahi badu, etor dadila bertsozalea, zalantzarik gabe”.\nAmaitzeko, Joxan Goikoetxeak informazio zinez interesgarria kontatu digu frankismoak obra honetan izan zuen eraginaz: “Antzerkia, deuseztik izatera 1976an argitaratu zen, eta zentsura indarrean zegoen oraindik. Liburuak pasa zuen kontrola, baina ez osorik; Estatuak bertso batzuk zentsuratzea erabaki zuen. Baina ez Leteren ezer… Txirrita zentsuratu zuten! Baita Tellei-Txiki eta Pello Errota ere! 1982an antzezlana egitean Letek aukera eduki zuen behin zentsuratutako bertso horiek amaieran jartzeko, baina ez zuen horrela egin, amaiera aldatzea erabaki zuen; batek daki zergatik, izango zituen bere arrazoiak. Zentsuratutakoak, debekatutakoak beti dauka interes gehiago; kasu honetan, are gehiago bertsozalearentzat”.\nPersegituak izandu gera\njuan dan zenbat urtian,\nasko zebiltzan agindu nahirik\nmantxa gabeko lore ederrak\nErrespetua guardatzen zuten\nLartaun hemen zan artian,\noraindik ere denbora dago\nberriro saia gaitian.\nBeren ideia beste gauzarik\nez daukatenak buruan,\ngaurko egunian halako asko\nesaten zaio Kantabri honek,\nbere jabia nor duan\nkontra egiten hasten zaizkigu\ngeren anaiak ez ditugula\nesan genezake orduan.\nZazpi senide aita batenak\negotia hemen triste\nfortunatu da desgrazi batez\nbañan ez genuen uste;\nmaitatzen dute etorri dena\nbesteren gauzaren eske;\negunen batez haserre xamar\nikusi behar gaituzte,\njakin dezaten bagerala gu\nizena dugun hainbeste.\nKolka txarraren azpiyan dauden\nhamarretatik bost hiltzen dira,\nbeste bostak elbarriyak;\nPizti gaiztuen beldurrez beti\ngora begira jarriyak,\nindar gutxiko gorputzak eta\nKastigu honen menpian bizi\ngera gaur Euskal Herriyak.\nBertsolari aldizkarian argitaratua\n#Txirrita, antzerkia, antzerkigintza, gabon txirrita, jokin izagirre, jose manuel lujanbio, joxan goikoetxea, joxe manuel lujanbio, koldo tapia, Lete eta antzerkia, urnieta, xabier lete\nZer duzu buruan “Lete eta antzerkia”-ri buruz\nlali 2021-02-14 19:19\nGustatuko litzaidake zuen E-maila jakitea EHAZEk daraman Euskarazko antzerkiari buruzko ikerketa baterako


Beterri-Buruntza eskualdean partaidetza oinarri duten enpresen ekosistema sortzeko proiektua abian da - Aktualitatea - Langileen partaidetza\nProiektuaren barruan hainbat jardunaldi egingo dira, esperientzien ezagutza, bidelaguntza eta lan-mahaien bidez Beterri-Buruntzako enpresek euren barne egituretan partaidetza bultzatzeko tresna edo gidaliburu bat izan dezaten.\nLehen jardunaldia, 2019ko azaroaren 7an izan da, Hernaniko Orona-Ideo eraikinean, 9.30etik 13.30era.\nJardunaldiari irekiera Gipuzkoako Foru Aldundiko Ekonomia Sustapeneko Departamentua, Beterri-Buruntzak, eta Hernaniko Udala eman diote,\nOndoren GEZKI-ko zuzendariak (EHUko Gizarte Ekonomia eta Zuzenbide Kooperatiboaren Institutua) oinarrizko nozioak eman ditu eta nola eragiten duten enpresen parte-hartzean mozkinak, kapitala, kudeaketa eta informazio fluxuak antolatzeko moduek azaldu du.\nEta bukatzeko, bost enpresen esperientziak ezagutzeko aukera egon da: Talleres Mitxelena, Argia, Fagor Luzuriaga, Katea Legaia eta TaPuntu .Enpresa hauek, hainbat alorretan, partaidetzarako sistemak ezarri dituzte guztiek eta sektore, tamaina nahiz izaera askotakoak izanik, ikuspuntu anitza eskaini dute\nSaioa dinamika parte-hartzaile batekin amaitu da.\nProiektua Gipuzkoako Foru Aldundiko Ekonomia Sustapeneko, Turismoko eta Landa Inguruneko Departamentuak sustatu eta finantzatzen du eta langileen partaidetza enpresetan sustatzeko duen estrategiaren barruan kokatzen da.\nInformazio gehiago: Jardunaldiaren bideoa\nAlbiste mota: Tresnak Hedapena eta balorazioa Atala: Partaidetza Partaidetza finantzarioa Gipuzkoan Gaia: Ekonomia Sustapena Herria: Andoain Hernani Lasarte-Oria Urnieta Usurbil


Kimerak estreinaldi bikaina izan zuen Oñatiko gaztelekuan - Debagoiena - Goiena.eus\nKimerak estreinaldi bikaina izan zuen Oñatiko gaztelekuan\nImanol Gallego 2018-01-07 11:30\nGauak itxura ona zuen. Kanpoan giro hotza egon arren, soinu frogako akordeek dagoeneko berotua zuten gaztelekua. Zapatukoa ez zen ohiko kontzertu bat Governorsek Z.E.R.O. lana aurkeztez gain, Kimera talde oñatiarrak, euren lehen diskoa erakusten zuen-eta.\nEtxekoak igo ziren lehenbizi agertokira. Herrikide eta lagunek harrera beroa eman zieten, eta emanaldi osoan zehar, lehen lerroetako zaleek ez zioten dantza egiteari utzi. Stoner, metal edota pop doinuak antzeman daitezke Kimera hirukote oñatiarraren kantuetan, nahiz eta emanaldia erritmo balada batekin bukatu.\nArrasatearrak aldiz gogor hasi ziren eta gaztelekua altxatu zuten. Lehen akordetik jende guztia erotu zen eta gogotik egin zuen dantza. Zapatuan argi geratu zen Governors taldearen jarraitzaileek disko berri bat nahi eta behar zutela.\nZiklo berria, disko berria\nBi urtez zaleak itxaroten eduki eta gero, 2017an Arrasateko talde arrakastatsuak disko berria argitaratu zuen. Azken lan honetan, argi ikusten da Governorsek arnasa hartu eta guztia ordenan jarri duela. Z.E.R.O.(Zikloari Ekin dio Rhinopalpak Ohartzerako) hamar abestiz osatutako diskoa da.\nBaga-Biga diskoetxearekin kaleratu duten lan hau ez da lineala. Rock lodia erraietan duten abestiez gain, proposamen melodiatsuagoak ere jaso dituzte. Hala ere, abesti guztietan agerikoa da Governors taldeak berezkoa duen soinua.\nKimera taldearen aurkezpen kontzertua\nImanol Gallego 2018 urt 07 Oñati\nGovernors Oñatiko gaztelekuan